2009 Azaroa | STMnoticias\nMuseoaren irudi lehiaketa\n2009ko Azaroak 19 (2 votes, average: 1,50 out of 5) 0 iruzkin\nSan Telmo Museoak aurrera darrai berrikuntza prozesuarekin, eta lanak aurrera doazen bitartean, beste lan esparru batzuetan ere aurrerapenak daude. Gaur bertan argitaratu dira museoaren, Donostia Kulturaren eta Udalaren webguneetan, kontratatzaile-soslaian, museoari identifikazio instituzionala emateko lehiaketaren oinarriak.\nGutxi barru iragarkia Gipuzkoako Boletinean agertuko da eta hortik aurrera hasiko dira epeak kontutan hartzen.\nEguneratzea 09-11-26: atzo argitaratu zen Gipuzkoako Aldizkari Ofizialean lehiaketaren iragarkia.\n2009ko Azaroak 11 (1 votes, average: 5,00 out of 5) 0 iruzkin\nSan Telmo Museoko langile batzuk berriki Oñatira gerturatu ziren Anton Azpiazu elkarrizketatzeko, antzinako Zahor lantokiko langilea –gaur Natra Zahor-.Azpiazuren testigantza museoaren dokumentazio artxiboan gordeko da, museoari eman eta dohaintzan utziko dizkion objektuez gain -besteak beste txokolateak egiteko erabili ohi ziren moldeak-, gure memoria historikoko atal hau ilustratzeko balioko dutenak.\nAzpiazuk 2008an “Kakaoaren iluntasuna eta txokolateraen magia Oñatin” izenburuko liburua argitaratu zuen gazteleraz, ondoren euskarara, ingelesera, katalanera eta alemanera itzuli dena. Bertan, Oñatik XVII. mendeaz geroztik txokolatearen inguruan duen tradizioa jasotzen du –han egon dira Chocolates Orbea, Maiztegui, Guereca eta Onena-, beste hainbat datu interesgarrirekin batera.\nAnton Azpiazu Klax Oñatiko Txokolateroak Elkartearen bultzatzaileetako bat da, 2005ean sortua, eta Txokolateixie martxan jarri zuen herri honetan, informazio, erakusketa, dastaketa eta produktuen salmentarako gunea.\nTags: dokumentazioa, san telmo museoa Zabaldu albistea::\nSan Telmok bere proiektua erakusten die profesionalei\n2009ko Azaroak 10 (No Ratings Yet) 0 iruzkin\nSan Telmok, burutzen ari den birgaitze eta handiagotze proiektua ezagutzera emateko helburuarekin, Gipuzkoako arkitektoei zuzendutako bisitak antolatu ditu. Interes handia piztu du luzatutako deialdiak eta azaroan zehar burututzen ari dira bisitak, txanda desberdinetan eta proiektuaren zuzendaritza fakultatiboa daraman Miguel Ubarrechena arkitektoa, Nieto Sobejano estudiokoa, gidari dela.\nOrain arte burutu diren bi bisitatan, arkitektoek hainbat galdera egiteko aukera baliatu dute, materialen aukeraketa eta mantenimendua, fatxadari buruzko xehetasunak, akaberak eta espazioen banaketa, besteak beste.\nTags: jarduerak, san telmo museoa, Nieto Sobejano, Berrikuntza proiektua Zabaldu albistea::\nMuseoen ordezkariak San Telmon\n2009ko Azaroak 4 (No Ratings Yet) 0 iruzkin\n“Museoak, kultur ondareak eta toki garapenak” izenburuako kongresuan –Euskal Herriko Unibetrsitateak, Université Lumière Lyon 2 eta Oiasso Erromatar Museoak antolatua- parte hartzen zutela eta hirian bere presentzia baliatuz, munduko hainbat museotako ordezkariek San Telmoko lanetara bisita egin zuten Susana Soto zuzendariarekin pasa den ostiralean, urriak 30. Irakurtzen jarraitu


“HOMENATGE A CATALUNYA II”: SISTEMA BERRABIARAZTEN | Kulturaldia.com - Donostia culture & fun magazine\nGeorge Orwellek Gerra Zibila ezagutu zuenean idatzi zituen kontakizunen izen bera badu ere, ez du horrekin zerikusirik. Edo, behar bada bai. Bizimodu ez kapitalistak erakusten dituen dokumentala da Kresala Zineklubean proiektatutako “Homenatge a Catalunya II”.\nArrasate kaleko Kresala Zineklubean hizketaldi emankorra sortu zen proiekzioaren ostean. Dokumentalaren zuzendaritza taldeko kide den Joana Conillek “Homenagte a Catalunya II”-ko 70 elkarrizketatuak sistemaren barruan, eta aldi berean kanpo, bizi direla esan zuen, besteak beste. Hauxe izan zen zabaldu zuen mezua: “Ezinezko bazaizu sistematik erabat kanpo bizitzea, ez da ezer gertatzen. Ez zaitez errudun sentitu. Saia gaitezen gauzak aldatzen, modu kolektiboan pentsatu eta eraiki dezagun denon artean errealitate hobe bat.”\nEz da egiaren argia ikusi duten gutxi batzuen historia, ez eta etxean giltzapetu eta munduaren kontra hitz eginda kapitalismoaren gaitz guztiei irtenbidea aurkitu dietela uste dutenena ere. Hiritar kataluniarrak dira, euskaldunak, italiarrak, argentinarrak edo Pekingoak izan zitezkeenak. Istorio unibertsalak dira. Motibazio ideologiko eta moralak dira mugiarazten dituztenak, baina baita biziraun eta zoriontsu izan nahiak ere.\nAipatzekoa da Raúl Cruzen kasua: hirian jaio eta lanpostu egonkor bat izan arren, uztea erabaki zuen nekazaritza ekologikoari ekiteko; baita bakea, hezkuntza edo genero gatazkaren inguruan “kontzientziazioa sustatzeko” kooperatiba bat sortu zuten Sara, Neus, Joana eta Elenarena ere. “Homenatge a Catalunya II”-k banku etikoaren (Fiaré eta Triodos), nekazaritza urbanoaren, trukearen eta txanpon sozialaren funtzionamendua ere azaltzen du.\nBeste bizimodu bat posible dela ikusarazi nahi du. Bete-betean asmatzen du kapitalismoaren gurpil amaiezinaren inguruko hausnarketa kritikoekin -denbora bitan banatzen da: lana (produkzioa) eta aisialdia (kontsumoa)- eta beharrezkoa da hori batere itxaropentsuak ez diren garaiotan. Hala ere, mezuak huts egiten du sarrerako kasu praktikoetatik aldentzen denean -benetan beharrezkoa da krisia bere testuinguruan kokatzea?- eta baita egileen tesia (“ez da krisi ekonomikoa bakarrik, baita soziala, ekologikoa, espirituala eta espaziala ere”) aldarrikatzen duen epilogo dogmatikoan ere.\nBalio artistikoa beste kontu bat da. Ziur asko Conill, Manuel Castells eta Álex Ruizek ikerketa sozial eta politikorako tresna gisa landu dute proiektua, eta ez ikuspegi zinematografiko batetik. Bestela esanda: azken “Salvados”, non Jordi Évolek “sistema berrabiarazten” zuen, ikusi bazenuen, bertako eredua jarraitzen du -ikuspegi positibista, gizarte onura, elkartasuna eta praktika ekonomiko ez merkantilistak-, baina haren akabera erakargarririk gabe.\nKutsu akademikoko dokumental klasikoaren formatua hautatu dute, elkarrizketak artxiboko irudi eta argazkiekin uztartuz eta bideo instituzionalak gogorarazten dituen emakumezko baten off ahotsarekin. Gustu estetiko eta berrikuntza falta sumatzen da. Haatik, “Homenatge a Catalunya II” den hori bezala ulertu behar da: aldaketarako akuilu bat, iraultzailea, eraikitze prozesuan dagoen mundu berri bateko lana.


kritiken hemeroteka » Basajaun behatzailea\n« Jatorrietara | Metaforaduna »\nBasajaun behatzailea Lander Garro / Gara, 2002-07-20\nEgun hartan, bat ikusi nuen, kultura orrietako argazki batean, erabat hankaz gora. Hankaz gora, bai, orkatilei itsatsirik Jhon Smith gogoangarriak zeuzkala, bularreraino irekita zeraman kamiseta xume batekin batera. Argazkirako ez zituen buruko sasiak orraztu, eta horrez gainera, zeukan bizarrak ere basajaun itxura ematen zion Pello Lizarralde hari. Argazki haren inguruko lerroetara lerratu nintzen orduan.\nOro har, literatura gogoeta etengabean baldin badabil, bizirik irauteko oinarrien xerka, edota azken hatsa duintasunez emateko indarraren bila, zer esan estaturik gabeko nazioen kulturen baitako literatura txikiei buruz?\nHonen harian zigortzen zuen kazetariak Lizarralde, betikoak diren kontuez galdezka: Nola euskal literatura? Nola euskal idazleak?\nZintzo, zuzen, zehatz, harro, jardun zen idazlea, beldurrik gabe, batere konplexurik gabe. Hankaz gora, sasiak buru gainean, irakurle urrien aurrean zenbait egia nabarmentzen. Eta ni, noski, jakin-minez.\nModu traketsean gogoratzen dut bertan zenbait printzipio aldarrikapen egiten zela. Hala idazlearen iradoki beharraren gainean, nola jakintzaren taularatzearen sotiltasunarenean. Esaten zuen, nolabait, ikasitakoarekin, erne behar duela jokatu idazleak, irakurlea aspertu nahi ezean behintzat, eta honi galdera soilak apalki pausatu behar zaizkiola, hura izan dadin erantzunaren bila higitzen dena. Euskal kulturan dabilen orok nozitu behar duen ekarpenaren arduraz ere aritu zen, eta azpimarratzen zuen erabat alferrikakoa dela xede hau, funtsean, literaturaren aurka baitoa.\nLarrepetit abiada bizian irakurri dut, eta adostutako lehen ondorioa Lizarralderen koherentzia da. Literatura, literatura delako, eta hau, gainontzekoen larruan jartzeko ahalmena ere badelako. Liburu hau ez da kontzeptu ideia eta asmo handiki baten zerbitzuan jarritako testu dogmazalea. Ez da aiene bat. Hots, aiene bat da. Ez da sabelak sortutako intziri bat ere.\nIsiltasuna. Imintzio txikien esanahai xumea. Hauen guztien gatibu den gizaki ezdeusak egiten ez dituen ahaleginak.\nHasieran, epikotasunez beterik zirudien istorio bateko pertsonaien epikotasun eza, arrunkeria. Distirarik gabe hornitutako hizketaldi sinesgarriak, zeinetan bizitzak berak hitz egiten duen, gizakion harrabotsaren beharrik gabe. Liburu zinematografikoa da zeharo, eta honen planoetan zuzendariak egiten duen olgeta saioa egundokoa da. Paisaia ñarbadura ugariren bitartez deskribatzen du, baina poesia neurtuaz, balizko zuzendari horren objektibotasuna betiere dotoretasunez gordez.\nJoera honek eta hizketaldi etenkakoek lerro artean uzten duten tarte bikaina dela medio, irakurleak voyeurraren sentipena ere paira dezake, baina leunki, muturreko sentipenik gabe, apal, lizunkeria edo indarkeriaren eremu merkeetan jausi gabe.\nBehatzearren apologia hutsa dirudi liburu honek. Behatze soila, behatzearen plazer hutsaren bila doana. Eta hor lotura bitxi bat gertatzen da, irakurlearen eta irakurritakoaren artekoa; lotura horrek lehenengoa bigarrengoaren amaierara patxadaz, oharkabean, eramaten du.\nLiburu laburra da, eta darion xumetasunak ia-ia min ematen du. Niri une batzuetan Glengarri Glenrose filma etorri zait gogora. Eta hori asko esatea da.


Datu pertsonalen isilpekotasuna - E-rezeta - Errezeta elektronikoa - Internet zerbitzuak - Osasun Saila - Euskadi.eus\nNola bermatuko didate nire datuen isilpekotasuna?\nSistema honek segurtasun-neurriak ditu, datuen konfidentzialtasuna bermatzeko, informazioaren osotasuna zaintzeko, eta agindua ematen duenaren, gaixoaren eta botikariaren nortasuna egiaztatzeko. Hori guztia, indarrean dagoen Izaera Pertsonaleko Datuak Babesteko Abenduaren 13ko 15/1999 Lege Organikoaren arabera.\nNor irits daiteke nire datuetara?\nFarmazietan nahiz Osasun Zentroetan lan egiten duten osasun-alorreko langileek, betiere egoki identifikatuta badaude. Sistemak gorde egingo du nork, noiz, nondik eta zer datu eskuratu dituen. Farmazian une batean baino ezingo dituzte eskuratu datuak: medikazioa jasotzean osasun-txartela ematen diezunean, eta soilik farmazia horretan.\nZer informazio pertsonal eskura daiteke?\nZure historial farmakoterapeutiko osoa, hau da, errezetatu dizkizuten medikamentu guztiak, medikamentuei eragiten dieten alergien eta jasanezintasunen inguruko datuak, eta nork preskribatu eta eman dituen.\nFarmazietan sar daitezke nire historia klinikoan?\nEz, inola ere ez. Farmazietan historial farmakoteraupetikoa baino ezin dute eskuratu. Hau da, errezetatu dizkizuten medikamentuak baino ez. Osakidetzako osasun-langileek baino ezin dute eskuratu zure historial kliniko konfidentzial eta pribatua “on line”, kontsulta egiteko unean.\nNire tratamenduarekiko isilpekotasuna eska dezaket?\nBai, badago errezeta batzuetan konfidentzialtasuna eskatzeko aukera. Gaur egun, kontsultan eskatu behar duzu, zure errezetak paperezkoak izaten jarrai dezaten. Geroago, medikuaren agindu elektroniko batzuetan konfidentzialtasuna gordetzeko prestatuta egongo da sistema.


2020, urriak 10\nEuskarazko mugiltze-ereduaren alde, giza-katea egin dute gaur Baionan. Kontseilua eta Behatokia bertan izan dira.\nFrantziak Baste Quieta eskola publikoari euskara hutsez murgiltzeko proiektuari ezarritako debekua ulergaitza da Kontseiluarentzat eta Behatokiarentzat. Hori salatzeko urriaren 10ean, larunbatean, giza-katea egingo dute Baionan, Behatokiaren eta Kontseiluaren parte hartzearekin.\nMendigorriko D ereduaren aldeko guraso eta bizilagunak herriko autobus geltokian elkartu dira D ereduaren eskaria berresteko\n2020, irailak 29\nMendigorriko 12 urtetik beherako haurren %35-45 herritik kanpo joaten dira euskaraz ikasi ahal izateko. Egoera hau salatzeko elkartu dira gurasoak eta Behatokia Mendigorriko autobus geltokian. Bertan adierazi dute 2021-2022 ikasturterako D ereduan eskaria erregistratu dutela jada Hezkuntza Departamenduan.\n1 2 3 ... 31 32 33 Hurrengoak »


espazioa • ZUZEU\nBizitza eta heriotza Saturnon - Joan zen Irailean agindu zion NASAk Cassini sondari bere buruaz beste egitea Saturnoko atmosferaren kanpoaldeko geruzan, hogei urteko bidaiaren ostean, geratzen zitzai...\nEspaziotik bai, ikusten da Euskal Herria > Thomas Pesquet astronauta frantziarra da, edo kosmonauta, nahiago baduzue. Gizona, Nazioarteko Espazio Estazioan dago egun, ESAko kide gisa, Europako E...\nBatzuk bazterrean eta pilatuta, besteak erdian eta lasai Durangoko Azokak nik baino dezentez urte gehiago bete ditu aurten. Mende erdi du jada euskal kulturaren, gutxienez, erakusleiho deitu diezai...\nZer entzuten da espazioan?\nIowako unibertsitatean espazioko hotsak ikertzen dituzte. Horixe da, hain zuzen ere, Don Gurnett-zientzialariaren egitekoa: espazioko toki zein une ezberdinetan uhinak grabatu eta ikertzea. Bada, zien...


Txina Chrome Altzairuzko Bola Fabrikantea eta Hornitzailea | Lixin\nChrome Altzairuzko Bola\nKojinete altzairuzko bolak, kromozko altzairuzko bola izenez ere ezagunak, errodamenduen bola erabilienak dira errodamenduen industrian eta automobilgintzako hainbat aplikazioetan. Kojinete altzairuzko bolek oso doitasun handia dute, gainazalaren akabera bikaina, gogortasun egokia eta higaduraren erresistentzia bikaina dute.\nZehaztasuneko errodamenduak, automobilgintzako osagaiak (balaztak, zuzendaritza, lineako ardatza), bizikleta, agitatzaileak, etxetresna elektrikoak, graduatzaileak, akoplamendu azkarrak, makina erreminta, blokeo mekanismoak, zinta garraiatzaileak, patinak, boligrafoak, ponpak, gurpilak, neurketa tresnak, balbulak.\nHainbat Kalitate Ikuskapen eta Kontrol\nOinarrizko kalitate sistema eta ikuskapen ekipamendu propioak ezarri ditugu, besteak beste, gogortasun gailua, biribiltasun gailua, mikroskopio gailua eta abar. Arrabolen neurgailuaren sailkapena, fotoelektrizitatearen ikuskapena eta ikuskapen bisuala gure kalitatea kontrolatzeko eta gure fabrikatik akastun bolarik ez isurtzeko gure ohiko moduak dira. Gure asmoa mundu osoko pilotarik onenak eskaintzea da.\nLiaocheng Lixin Bearing Co., Ltd ekoizpena eta salmentak integratzen dituen industria eta merkataritza enpresa da. Batez ere errodamenduak eta zehaztasunezko altzairuzko bolak inportatu eta esportatzen ditu. Produktu nagusiak hauek dira: errodadura sakoneko errodamenduak, errodamenduzko errodamenduak, errodamendu zilindrikoak, auto lerrokatutako errodamenduak, orratzetako errodamenduak, bultzada-errodamenduak, altzairu kromozko bola, karbonozko altzairuzko bola, altzairu herdoilgaitzezko bola eta abar. . Automobiletarako, motozikletetarako, etxetresna elektrikoetarako, josteko eta makina elektrikoetarako, kirol gailuetarako, tresna elektrikoetarako eta bestelako ekipo mekanikoetarako aplikatzen dira. Europa, Amerika, Japonia eta Hego Korea bezalako dozenaka herrialde eta eskualdetara esportatzen dira. Mundu osoko bezeroek konfiantza eta laguntza handia ematen digute gure kalitate eta zerbitzu onenarekin.\n1, 250kg / altzairuzko danbor paketatzea, 4 bidoi palet bakarrean, 78cm * 78cm\n2, 10kg / kutxa, 100 kaxa zurezko kaxa batean, 92cm * 73cm * 67cm\n3, 5kg / poltsa, 90 poltsa zurezko kaxa batean, 60cm * 80cm * 40cm\n4, 25kg / kartoi, 40-60kartoi / paleta, 92cm * 73cm * 67cm\nFabrikazio eta dendari profesionala gara.\nHainbat motatako pilotak dira gure produktu nagusiak, kalitate eta prezioetan abantaila dutenak.\nMundu osoko herrialde guztiak dira eta izango dira gure bezeroak.\nBerehalako bidalketa eta hainbat bidalketek pilotak ahalik eta azkarren iritsiko direla ziurtatzen dute.\n24 orduko zerbitzua dago kontsultatik zerbitzura arte.\nAurreko: Plastikozko Bola\nHurrengoa: Karbono Altzairuzko Bola\n1/8 3,175 mm kromo altzairuzko bola G25\nChrome Bola Errodamenduak\n20x47x14 errodamendu zilindrikoak, 25x52x15 errodamendu zilindrikoak, Kobre Bola Txikiak, Errenkada bikoitzeko errodamendu zilindrikoak, Letoizko bola kontrolerako balbula, Lau errenkadako errodamendu zilindrikoak,


Errentarik ez | Iritzia | Berria\nJokoa ez da errenta, dio euskaldunen esaera zaharrak. Esamolde horrek erakusten ditu, batetik, jokoak etxe askotan utzitako kalteak; baina erakusten du, halaber, errenta baten segurtasunak nolako aitorpena zuen garai batean, eta, horrekin batera, agertzen du ordukoek lan seguru batean serio enplegatzeari ematen zioten garrantzia. Esapideak ez du gaurkotasunik galdu, alde batera; gaur, apustu etxeak bazter guztietan ugaritu diren honetan, ez legoke sobera gogoratzea jokoa ez dela errenta. Baina garai bateko euskaldunen segurtamenak tokitara joan dira. Gaur motzegia geratu da esaldi hori; oraingo garaiak erakutsiko dituzten esaldi berriak asmatu behar lirateke, eta «lana ere ez da errenta» izan zitekeen horietako bat. Garai bateko euskaldunari kostako zitzaion sinisten, baina gaur lana ez baita errenta jende askorentzat. Sektore askori buruz esan zitekeen hori, zaintza lan feminizatuei buruz, obra publikoetan azpikontratatukoei buruz... baina gaur jaki banatzaileei buruz esatea tokatzen da, Glovo, Deliveroo eta gisakoetako autonomo faltsuei buruz. Beharraren beharrez behar egin behar, baina lanak errentarik ematen ez; asteko zazpi egunetan lan eginda ere. Mandatarien lan baldintzek garbi erakusten dute 2008ko krisi handiaren kalteek noraino eraman duten gizartea, eta ekonomia. Ezinezko baldintzak onartzen ari dira langile asko: bizitzeko lan egin behar, eta lan egiteko itota bizi behar. Kontsumo maila honekin, bi planeta behar irauteko; eta bizitzeko soldata duin bat izateko, bi bizitza behar. Neurri guztiak galduta dabil mundua.


Egoera ekonomikoa eta enpresak izan zituzten berbagai Oñatiko batzokian - Oñati - Goiena.eus\nEgoera ekonomikoa eta enpresak izan zituzten berbagai Oñatiko batzokian\nAmaia Txintxurreta Guridi 2013-05-23 14:51\nArantxa Tapia eta Aitor Urzelai izan ziren hizlariak, Oñatiko EAJk antolatutako hitzaldian. Azaldu zuten hiru sektoreak lehiakortasun eta garapen ekonomikoaren ikuspuntutik lantzen ari direla eta euren departamendutik egiten ari diren lanaren berri eman zuten Tapiak eta Urzelaik.\nOñatiko EAJk antolatuta, Arantxa Tapia eta Aitor Urzelaik hitzaldia eskaini zuten atzo herriko batzokian. Garapen ekonomikoaren eta lehiakortasunaren departamenduko sailburu eta kide dira Tapia eta Urzelai eta euren departamendutik egiten ari diren lanen berri eman zuten hitzaldian. Euren helburuak zeintzuk diren, zertan oinarrituko dituzten euren politikak eta hemendik aurrera euren lana nola bideratuko duten azaldu zuten, besteak beste.\nEuren departamenduak hiru sektoreak hartzen dituela azaldu zuen Tapiak: industria, teknologia barne; merkataritza eta turismoa; eta lehen sektorea. Adierazi zuen, besteak beste, euren helburua dela hiru sektoreak lehiakortasun eta garapen ekonomikoaren ikuspuntutik lantzea.\nHitzaldian gaineratu zuen Euskadiko marka ere potentziatu egin behar dela. Izan ere, Euskadi ez dagoela salgai esan zuen; geure enpresak geureak izaten jarraitu behar dutela eta ez dizkigutela atzerrikoek erosi behar.\nAitor Urzelaik, bestetik, azaldu zuen Euskadiko ekintzailetza mapa berriro aztertu beharko litzatekeela eta horretan dabiltzala hiru Foru Aldundiekin lanean, Euskadiko ekintzailetza zentroak oinarri hartuta. Lourdes Idoiagarendak ohore bat zen gainera, Urzelai oñatiarra aurkeztea, herriko semea delako, ETEOn ikasitakoa, gainera.\nHerritarren kezkak argitzeko aukera\nHerritarrek euren kezkak argitzeko aukera ere izan zuten hitzaldian. Esaterako, herriko merkatari batek galdetu zuen komertzio txiki asko ixten ari direla eta horren aurrean zer egin daitekeen. Erantzun zioten esaten proiektu konkretuak ari direla garatzen eta ez direla ari bakarrik diru laguntzak aztertzen, bestelako esperientzia batzuk ere aztertzen ari direla. Ordu eta erdi inguru iraun zuen hitzaldiak.\nOñatiko batzokia jendez lepo bete zen hitzaldian.\nEAJren aurkako pankartarekin\nBatzoki kanpoan, herritar talde batek protesta egin zuen, erraustegiaren eta abiadura handiko trenaren kontrako lelodun pankarta batekin.


Penate - Wikipedia, entziklopedia askea.\nPenateak edo Di Penateak, erromatar mitologian, jatorrian, etxeko biltegiaren jainko babesleak ziren (izatez jeinuak). Ondoren, etxeetako jainko bihurtu ziren, etxe guztia babestuz (penate familiarrak edo txikiak), estatuaren babesleak ere bazeudelarik (Penate publikoak edo nagusiak). Larekin, Jeinuekin eta Larvaeekin lotua zegoen. Penateak, Propertziok aipatzen ditu.\nPenateen aldarea, Herculaneumko hondakinetan.\nIzena, Penusetik dator, etxeko jakitoki edo biltegia dena. Hasieran, jakitokiak zaintzeaz arduratu ziren, ondoren, etxe osora hedatzeko. Eguneroko janariaren zati bat eskaintzen zitzaien, irudikatzen zituzten irudien bihotzean jarri behar zirenak.\nHiriko magistratuek, zin egiten zuten Penate publikoen aurrean. Batzuetan, penateak, gazte bikote bat bezala irudikatzen ziren. Erromako Velia muinoan, eurei eskainitako tenplu bat zegoen.\nAzken aldaketa 1 ekaina 2021(e)an, 09:37(e)tan


Lanak amaituta, Aozaraza kalean aparkatzeari buruz, bilera egingo da auzotarrekin. — Oñatiko udala\nLanak amaituta, Aozaraza kalean aparkatzeari buruz, bilera egingo da auzotarrekin.\nBizilagunek autoarekin kalera sartzeko eskubidea izan beharko luketela esan diote udalari.\nAozaraza kaleko bizilagun batek idatzia igorri dio udalari, esanez, kalea oinezkoentzako egokitzea ondo iritzi arren, auzotarrek autoarekin bertara sartzeko eskubidea izan behar luketela. Aukera hori bizilagun guztiei ematea eskatzen da eta ez soilik kalean garajea dutenei. Gaiari buruzko informazioa jasotzeko udal ordezkariekin bilera egitea eskatu du auzotar honek.\nGaia, pasa den asteko tokiko gobernu batzarrean aztertu zen. Aozaratza kalean egokitutako aparkalekurik ez dagoen arren, orain arte kotxe ugari aparkatu izan direla ikusi da. Horrek, bi ondorio nagusi eragin ditu: kalearen erabilera mugatua batetik, oinezkoen espazioa okupatzen baita, eta dauden garajeetarako sartu-irtenak oztopatzea, bestetik.\nArazoa ikusita, Aozaratza kalea eraberritzeko proiektuan kalearen sarreran oztopo zutoina jartzea aurre ikusi zen. Neurri honekin, kalea autoz betetzea ekidin nahi da eta garajeen erabilera egokia bermatu. Oñatin, gaur egun ere oinezkoek lehentasuna dute beste zenbait kale badaude: Kale Barria, Kale Zaharra eta Atzeko Kalea, eta, orokorrean, bizilagunek ez daukate kotxez bertara sartzeko aukerarik.\nUdal gobernu taldearen aipatutako hausnarketa eginik ere, auzotarrekin bildu eta gaia eztabaidatzeko arazorik ez du. Eta hala erabaki zen pasa den asteko bileran. Aozaraza kaleko bizilagunekin bilera egingo da. Eguna oraindik zehazteke dago baina datorren astean edo izan liteke.\nMikel Aozaratza kalean jarraituz eta bertan egiten ari diren berrurbanizazio-lanak aprobetxatuz, luminariak aldatuko dira. Egun kalean dauden sodiozko lurrunezko 150 watioko 14 luminarien ordez LED erako 51 watioko beste horrenbeste luminari jarriko dira. Horietako 8 fatxadetan jarriko dira eta beste seiak, bost metro altuerako zutoinetan. Argindar-koadroan ere egokitze lan bat egingo da urrutiko kontrola jartzeko. Kuadroan, argiteria erregulatzeko sistema adimenduna jarriko da.\nKaleko argiteriaren aldaketa honekin, indarrean dagoen araudira egokituko da eta ia %60ko energia aurrezpena lortuko da. Argiteria aldatzeko lanok, 27 mila euroko aurrekontua dute.


Miren Amurizak irabazi dau lehenengo finalaurrekoa - bizkaie.biz\nMiren Amurizak irabazi dau lehenengo finalaurrekoa\nBizkaie! 2018-11-19 08:40 Bertsolaritzea\nAbenduaren 15eko finalerako zuzenean sailkatu da berriztarra.\nMiren Amuriza, Berrizen (argazkia: Bizkaiko Bertsozale Alkartea) | Ikusi handiago | Argazki originala\nEtxean jokatzearen abantailea aprobetxau, eta Bizkaiko Bertsolari Txapelketako lehenengo finalaurrekoa irabazi eban Miren Amurizak Berrizeko pilotalekuan. Harmailetan giro epela egon zan, etxeko bertsolariari ez eze, ganerako bostei be animoak emoteko. Ondo hasi da, hortaz, finalaurrekoetako fasea.\nEpaileek 515,5 puntu emon eutsiezen Amurizari. Saioa irabazteagaitik, ziurtatuta dauka finaleko txartela. Gaur gaurkoz, esan geinke Miren Amuriza eta beste zazpi bertsolari egongo dirala Miribillako oholtzan abenduaren 15ean.\nBigarren lekuan Xabat Galletebeitia geratu zan, 503,5 puntugaz. Orain dala urte bi legez finalean egon nahi badau, beste finalaurreko bietako puntuazinoei adi egon beharko dau. Izan be, hiru saioetako irabazleak zuzenean pasauko dira finalera, baina puntuen araberako beste bost leku be badagoz jokoan, eta Galletebeitiak aukera aproposa dauka.\nAtzerago, Aitor Bizkarra hirugarrenak 485,5 puntu batu zituan. Laugarren Imanol Uria izan zan (479), bosgarren Julen Erezuma (464,5) eta seigarren Unai Mendiburu (460). Saio irregularra izan zan, bertsolariak goia jo ezinda ibili ziran, baina ale eder batzuk itxi zituen guzti-guztiek. Entzuleek txaloz eskertu eben hori.\nHurrengo saioa domekan, hilak 25, jokatuko da, Igorren. Oholtzan, honeek bertsolariak egongo dira: Beñat Ugartetxea, Eneko Abasolo Abarkas, Malen Amenabar, Nerea Ibarzabal, Oihana Bartra eta Onintza Enbeita. Pronostiko argi bako finalaurrekoa izango da, sei bertsolarietatik lauk badakie zer dan finalean kantetea.


Baranoa Varanidae familiako eta Varanus generoko narrastien izen arrunta da. Hegoaldeko Asian bizi dira eta obiparoak, handiak, azkarrak eta oso jatunak dira. Haien azala oso preziatua da.\nTalde honetako monitor krokodiloa (varanus salvadorii) bere espezieko bigarren handiena da, komodoko herensugearen atzetik. Honek 2,8 metro neurtzen ditu.\nBegi bakoitzetik marra beltz bat ateratzen zaie, kolore horiz inguratua dagoena. Oso lepo luzea daukate, baita muturra ere, eta sudur-zuloak alde batera dauzkate uretan igeri egin ahal izateko. Burua estaltzen dieten ezkatak tamainaz oso handiak dira, baina gorputz aldekoak txikiagoak dira eta bateratuta daude.\nMarroi edo beltz kolorekoak izan daitezke, hainbat puntu horiz osatuak, non ilarak sortzen diren. Adinean aurrera egin ahala ilara hauek kolorea galtzen dute.\nBuztan indartsua eta oso latza dute eta buztan honen goiko partean gandor moduko zati nabari bat dute. Hau uretan igeri egiteko erabiltzen dute, baita etsaiak beldurtzeko ere. Egoera larrian sentitzen direnean uretara sartzen dira, bertan babestuta sentitzen direlako. Urpean 30 minutu baino gehiago egon daitezke azalera irten gabe.\nMonitor muskerra kasu gehienetan edozein motako animaliak harrapatuz elika daiteke.\nHauek, erreka bazterretan haien lur azpiko gordelekuak egin ditzakete eta zabaleran 9 metro izan ditzakete eta luzeran 2 metrorainokoak izatera hel daitezke. Gordelekuak lur azpian egiten dituztenez 26 graduko tenperatura mantentzen dute.\nKumeak zuhaitzen ondoan jaiotzen dira, emeek arrautzak enborren ondoan uzten dituztelako.\nNarrasti mota hau Indian, Sri Lankan, Filipinetan, Indotxinan eta Indonesian aurki dezakegu. Beraien haragia jateko eta larrua objektuak egiteko erabiltzen da.\nLehen familiak genero gehiago bazituen ere, egun guztiak daude iraungiak Varanus izan ezik. Hona hemen generoko espezieen zerrenda:\nVaranus priscus (Owen, 1859)\n↑ Harluxet Hiztegi Entziklopedikoa. Barano2. .\nPaleobiology Database: 38035


Irekia Eusko Jaurlaritza - Gobierno Vasco :: EHAA xedapena 201804639\nEBAZPENA, 2018ko uztailaren 23koa, Osasuneko sailburuordearena, zeinaren bitartez laguntzak eskaintzen baitira neuroendekapenezko gaixotasunen inguruko ikerketa proiektuentzat.\nHurrenkenaren zenbakia: 201804639\nIkus 2017/11/30rean argitaratutako 2017/11/22ko AGINDUA \nOsasuneko sailburuaren 2017ko azaroaren 22ko Aginduaren bidez iragarri zen neuroendekapenezko gaixotasunen inguruko ikerketa proiektuei laguntzen deialdia (2017ko azaroaren 30eko EHAA, 194. zk.).\nEbazpen horren 12. artikuluan zehazten denez, Osasuneko sailburuordeak esleituko ditu laguntza horiek, EHAAn argitaratuko den ebazpen baten bidez, Balorazio Batzordeak proposatutakoen arabera.\nAurkeztu diren eskakizunak ezagututa eta Balorazio Batzordearen proposamena aztertu ondoren, eta harekin bat eginez,\nLehenengoa.– I. eranskinean adierazitako ikerketa proiektuak finantzatzea.\nHirugarrena.– Ebazpen honen aurka, oinarri arautzaileen 12.4 artikuluarekin bat, gora jotzeko helegitea jarri ahal izango dute entitate eskatzaileek.\nBarakaldo, 2018ko uztailaren 23a.


Gure eskoletako partidak – Eibar Rugby Taldea\nGure eskoletako partidak\nAzaroa 14, 2017 by Eibarko Rugby Taldea\nEskola ERT, Akademia ERT\nPasa den larunbatean Eibar Rugby Taldeko akademiak Iruñara bidaiatu zuen Iruña R.C.-ren aurka jolasteko.\nBi partidu jokatu ziren, lehenik eta behin 16 urte azpiko taldeek jokatu zuten. Hauen kasuan jende gutxi zegoela ikusita, emaitza adostu eta lagunarteko partidu bat jokatu zen. Erritmoa ez galtzeko eta lanean jarraitzeko baliagarria izan zena. Adostutako emaitza 14-0 izan zen.\nMele bat Iruñan\nOndoren, 18 urte azpiko taldeak lehiatu ziren. Partidu hau oso lehiatua izan zen. Nahiz eta partidua ez zen gu nahi genuen bezala hasi, armagiñak erritmoa hartzen joan ziren pixkanaka eta bere jokoa inposatu zuten zelaian. Gure taldeak irabazteko behar zen guztia egin zuen eta bukaerako emaitza 19-29 izan zen. Eibartarrok 4 entsegu lortuta 5 puntu bereganatu genituen.\nTouch bat Iruñan\nHobekuntza nabaria da bi taldeetan, eta horrela jarraitu behar dugu lanean!\nAbenduak 12 domeka, gure klubeko txikiek, 10 eta 12 azpikoek topaketa garrantzitsua izan dute Eibarren. Topaketan 125 ume inguru bildu dira er23wrugbiz beteriko goiz batez disfrutatzeko. Hasieran eguraldiak ez zuela lagunduko pentsatu arren, ateri egin du eta gure txikiek gehiago gozatzeko aukera izan dute. Hainbat talde izan dira Eibarrera gerturatu direnak, horietatik Mutriku, Atletico San Sebastian, Hernani eta Gaztedi.\nGoizeko 10etan nesken partidu batek eman dio irekiera topaketari. Partidu horretan gure klubeko neskek parte hartu dute, bukatu ahala partiduekin hasi gara.\nGure 10 azpikoek talde ezberdinen aurka jolasteko aukera ezin hobea izan dute, horietatik, Gaztedi A eta B, Hernani eta atlético San Sebastian. 12 azpikoek berriz Mutrikurekin batera jolastu behar izan dute jende falta baitzutelako eta Gaztedi, Hernani A eta B eta atletiko San Sebastianen kontra jolasteko aukera izan dute.\n10 azpiko taldea\nGoizari bukaera borobila emateko hirugarren denbora izan dute, beste taldekideak ezagutzeko eta eurekin hitz egiteko aukera ezin hobea izan dute.\nEibar Rugby Taldeko 10 azpiko taldea 18 jokalariz osatuta dago eta 12 azpiko taldea 7. Gure txikitxoek ilusio eta motibazio handia dute kirol honetan aurrera egiteko eta gauza berri gehiago ikasteko. Klubetik deialdi bat egiten da 8 eta 12 urte bitarte duten haur guztiei errugbia probatzeko. Zuen zain egongo gara ostiralero arratsaldeko 17:30etatik 19:00 arte.


Beste batzuen eragina jasaten duten haurrak, nola saihestu? | Consumer\nAutoestimu sendoa eraikitzea funtsezkoa da haur batek bere iritziak eta gustuak defenda ditzan, eta besteek manipulatu ez dezaten. Aditu baten laguntzarekin emango dizkizugu gakoak\narabera: Asteartea, 2021eko azaroaren 23a\nIrudia: Kindel Media\nBesteen eragina jasateak ez du zertan negatiboa izan; izan ere, gure bizitza osoan estimuluak jasotzen ditugu eta gugan eragin positiboa izan dezaketen pertsonak ezagutzen ditugu. Psikologoek diotenez, garrantzitsua da ondo dauden gauzak eta eragin txarrak bereizten jakitea, baita manipulatzeko saiakerak bereizten jakitea ere. Negatiboa ez izan arren, eragin handiegia izatea arazo bat izan daiteke gure nortasuna osatzeko, eta are larriagoa da txikienen kasuan, haien izaera eratzen ari denean. Artikulu honetan azaltzen dugu zergatik den errazagoa haurrei eragiten uztea, eta jarraibideak ematen ditugu gurasoek eta hezitzaileek hori saihesteko.\n— Zergatik uzten dira haurrak eragiten, eta zergatik ez?\nBatzuk besteen eragina jasateko joera handiagoa dute. Arrazoia? María Padilla psikologoak, esperientzia zabala duen kabinete bateko zuzendariak, dioenez, “bere nortasunarekin, bere ingurune emozionalarekin, hezkuntza-jarraibideekin eta ikaskuntzekin du zerikusia. Batez ere, atxikimendu-ereduekin”. Hau da, portaera-eredu bera duen aita edo ama bat egon ohi da.\nOro har, haurrek eragina izan dezakete, beren hazkunde emozionalerako ezagutu eta maitatu behar direlako, eta —adituak dioenez— “zenbat eta txikiagoa izan beren autoestimua, orduan eta eragin handiagoa izango dute”.\nHauek dira haur batek gehiegizko eragina izateko arrazoi nagusiak:\nMiretsi lagunak eta haiek bezalakoa izan nahi du.'\nBeste haurrekin gatazkarik ez sortzeko.\nBesteei egokitu nahi die, aurrerapauso bat eman eta lider gisa jardun beharrean.\nBesteek bezala jarduten ez badu, baztertzeko beldur da.\nArreta erakarri nahi du.\nEz du bere buruaz fidatzen.\nIrudia: Vanessa Loring\n10 pista, gurasoek haurrengan eragina izan dezaten\nAita bazara, badakizu ez dela beti erraza izaten ume bati beste batzuei eragiten ez uztea. Baina erraza ez izatea ez da aitzakia hori ez saiatzeko, eta psikologoak dioenez, “maitasunetik, ulermenetik, azalpenak emanez eta haurrak eta askeak izan daitezen ahalbidetuz, baina baita haiek hezteko eta mugak jartzeko beharretik ere”. Puntu honetan arreta berezia jarri behar da, izan ere, “haurrei zuzendu egin behar zaie, baina etengabe egiten badugu, haien autoestimua aldatu egingo da”.\nJarraibide hauek bete ditzakegu:\n1. Funtsezkoa da, aita zaren aldetik, “egiten duenagatik edo egiten duenagatik baino gehiago aitortzea”. Lehena egin ez baduzu, egiten duenagatik bakarrik balio duela pentsatuko du, eta horregatik ere eragin handiagoa izango du. “Besteek haietaz pentsatuko dutenaren antzekoa da”, azaldu du Padillak.\n2. Hausnarketaren bidez pentsatzen lagundu behar diozu, galderak eginez, iritzia eskatuz… Zure pentsamendu kritikoa sustatu.\n3. Beti azaldu behar zaio lerro gorriak daudela, eta ezetz esaten ikasi behar duela, “baldin eta horrek bere mugak eta balioak atzean utziko baditu”.\n4. Arreta jarri eta bere ideiak baliozkotu behar dira, nahiz eta batzuetan guztiz logikoak ez izan. Izan ere, haurraren logikan badu zentzua.\n5. Zure gustuak, irudimena, sormena… errespetatu eta onartu behar dituzu. Zure nortasunaren garapen librea sustatzeak zure ideiak azaltzeko beldurrik ez izaten laguntzen dizu.\n6. Funtsezkoa da akatsa onartzea eta azaltzea inork ez duela epaituko oker egoteagatik (nahiz eta norberaren ekintzen erantzukizuna hartu behar den), jarrera okerretan jarraitzeagatik baizik.\n7. Desberdintasunen aberastasuna azaltzea, eta ez dela berdina izan behar lagun izateko.\n8. Gertaerak eta datuak eta iritziak bereizten irakatsi behar da. Bereizteko gai izateak gutxiago manipulatzen du.\n9. Irmotasunetik eta arau esplikatu eta ondo arrazoituekin heztea. Seme-alabak zuzendu egin behar dira, segurtasuna ematen baitie maitasunetik egiten den bakoitzean.\n10. Nork bere burua ezagutzea errazten du (zer gustatzen zaidan nire buruaz, zer zuzendu behar dudan, nolakoa naizen…), baloratu eta autoestimu sendoa izan dezan.\n— Zer egin dezake irakasle batek haur batek manipulatzen ez uzteko?\nIrakasleak dira gurasoen eta aiton-amonen ondoren lehenengo urteetan haur batekin denbora gehien pasatzen duten pertsonak. Ikasgelan eta ikastetxearen inguruan gertatzen den guztiak (jolasa, eskolaz kanpoko jarduerak) markatuko du haurra. Horregatik, ikastetxeak nortasun propioa eraikitzen eta autoestimu onarekin hazten lagundu diezaioke.\nHauek dira hezitzaile batek jarrai ditzakeen jarraibideetako batzuk:\nHaurrarentzat eredu gisa duen garrantziaz jabetzea. Eta ez da bere hitzekin bakarrik izango, baizik eta bere jarduketekin eta hitzik gabeko hizkuntzarekin, gatazka bat konpontzeko moduarekin, moduekin…\nIkasgelan ulermena, komunikazioa eta lankidetza sustatzea. Hori lortzeko, ikasleen adinarekin bat datozen hainbat jarduera egin ditzakete, jolasa oinarri hartuta, oso garrantzitsua baita haurrentzat.\nHaurrari bere autonomia garatzen laguntzea (bere kabuz zerbait lortzeak autoestimua handitzen du) eta lotsatienak denek errespetua erakusten duten ingurunean adieraztera animatzea.\nAdingabeak eurak izatea. Adibidez, arte- eta musika-eskoletan, idazketa bat egitean… akatsak zuzendu behar dira, baina lanak egiteko eta aurkezteko askatasuna eman behar da, eta ahalegina eta originaltasuna saritu.\nHaurrari bere ideiak azaltzen irakastea. Horretarako, eztabaida txikiak antola ditzake tutoretza-eskoletan, edo antzezlan bat irudikatuz, non ikasle bakoitzak rol bat duen (zuzendaria, dekoratzailea, aktoreak), eta denek azaldu behar dute nola garatu proiektua.\nHaurra eroso sentiaraztea, zalantzak azalduz edo okertzen denean. Azken kasu horretan, jarrera zuzendu behar da, baina ez pertsona epaitu.\nAdingabeak bere buruaren irudi positiboa izan dezan laguntzea, errealista izateari utzi gabe. Ahalik eta ahalegin handiena eskatu behar du beti, baina bere gaitasunetara egokitutako itxaropenak sortu behar ditu, eta onartu egiten dela senti dadin lagundu behar du, ikaskuntzaren erritmoa edozein dela ere.\nFamiliako jarduerak seme-alaben oinarrizko gaitasunak indartzeko\nEskolako jazarpena: nola atzeman eta aurre egin


Hezkuntza Komunitateentzako 2017/2018 ikasturteko diru-laguntzen deialdia - Berria - Pasaia\nHezkuntza Komunitateentzako 2017/2018 ikasturteko diru-laguntzen deialdia\nEskaerak aurkezteko epea, abuztuaren 10a arte\nPasaiako Hezkuntza Komunitateentzako 2017/2018 ikasturteko diru laguntzen deialdia ekainaren 28ko Gipuzkoako Aldizkari Ofizialean argitaratuko da. Eskaerak aurkezteko epea 30 egun naturalekoa izango da, deialdia argitaratu eta hurrengo egunetik hasita, hau da, abuztuaren 10a arte.\nE050 inprimakia (PDF)\nEskaera, honekin batera igortzen dugun eskari orriaren bidez egin behar da (E050). Garrantzizkoa da eskatzaileari dagozkion datu guztiak ondo beteta egotea. Gainera, aurkezten diren faktura guztiak dagokion taulean zerrendatu behar dira.\nGastuen frogagiriak. Gogoratzen dizuegu fakturetan hornitzailearen izena eta IFZ (Identifikazio Fiskaleko Zenbakia) jarri behar direla, eta dagokion zerga (PFEZ edo BEZ). Titularra PFEZ edo BEZ ordaintzetik salbuetsita badago, fakturan hala adierazi beharko da.\nEskaerak non aurkeztu?:\nAurrez aurre HAZeko edozein bulegotan.\nOhiko postaz. Donibane kalea 19, 20110 PASAIA


Ibinagabeitia Proiektua / Susa-25 (1990-martxoa)\n— Susa-25 (1990-martxoa) —\nSan Esteban bigarrena zen, eta, badakizu, ordurako denak nahiko aspertuta. Ez genuen esaten baina aspertuta geunden; festetan, betikoa: hasten zara edaten ea gero neskaren bati arrimatzeko aukera dagoen baina ezer ez; eta geroedan eta edan segitzen duzu eta azkenerako nazkatuta zaude horrenbeste festa eta dantza eta komeriarekin baina ez duzu esaten eta edaten segitzen duzu. Eta orduan ere nik ez nuen ikusi etorri zenean, aditu bai baina ez nuen ikusi Jexuxek botila pasatu zidalako azken hondarrekin eta ni edaten ari nintzen eta orduantxe aditu nuen nola esaten zuen Joxe Ferminek: ikusi al duzue horko beltza?\nEz didazu sinestuko baina ni botila noiz hustuko zain nengoen etxera joateko, zergatik lehenago erretira asmotan etxe aldera abiatu nintzenean, han hasi zitzaidan Jexux, barrenak berotzeko zerbaiten beharra izango zela eta botila pare bat ardo ateratzeko. Etxera nindoala esan nion nik, nahikoa festa egin genuela eta biharamonean goiz jaiki beharra nuela, eta Jexux aurrena modu onean hasi bazen, mesedez eta, zakar jarri zen gero, xuhurra ez izateko eta botila ardoa sikira ateratzeko. Berak bazekien noski, almazeneko giltza banuela, eta temosoago jarri baino lehen botila ematea erabaki nuen, ordu txarrean, baina gero pentsatu nuen botila puskatzen bazuten aita konturatu egingo zela kaskoa falta zela eta hobe nuela botila bukatu arte haiekin egon, eta horrexegatik joan nintzen Kamiñazpira, bestela ordurako ohean nengoen aspaldi.\nNi, barkazioarekin, mozkormozkor eginda nengoen eta ez naiz ondo akordatzen. Festak bukatzen ari ziren, egunero lo gutxi eta azken gau hartan batere ez. Musikeroek aldegin ondoren geu aritu ginen tabernan nahikoa musika eta zarata egiten, bertsotan eta. Gero berriz hura ere itxi zuten eta alkatearen etxearen aurrean hasi ginen kantari, baina zakurra askatu ziguten xaxaka eta orduan Kamiñazpira joan ginen. Lehenago ere ez ginen edan zaharrak baina oraindik ere gehiago nahi eta taberna itxita zegoenez Miel Anjeli esan genion ekartzeko bat, zeratik, almazenetik, etaharekintxe joanginen; orduantxe ari zuen eguna argitzen, aizu, eta gogoratzen zait ilbetea zegoela, hori bai, baina besterik ez, kasikan ezer ez.\nKasualitatez nengoen ni Kamiñazpin, sinestu egin behar didazu, botila noiz hustuko zain, eta hain juxtu ere Jexuxek Manuel Mariri pasatuzioneanazkenhondarrekin nere artean esan nuen, bazen garaia! azkenean joango nauk ohera, baina orduantxe azaldu zen hura.\nEgia esango dizut: neretzat, gobernua da hemen kulpante. Jendilaje horiei ez liekete sartzen utzi behar. Ze on egiten dute ba? Bat ez. Bazterrak nahastu, besterik ez. Neri ere, iaz despertadore batsaldu zidaten. Neronek ere lanera joateko goiz jaiki beharra nuela eta ama ordurako esne saltzen zebilenez nik ere bat erosi; jakin izan banu ez nion beltz bati erosiko alajaina, baina izorratu zenerako damua berandu eta gero nork konpondu? Nork ordaindu behar zidan neri despertadore hura?\nNi dzanga dzanga ari nintzen, Jexuxek pasatu zidan botilatik, eta ez dakit nola hasi zen ere. Horiek, badakizu, konturatu orduko aldamenean dituzu, bere kinkaleri guztia lepotik zintzilika, hau eta beste, eta gu ere aspertuta, norbaitek deitu eta, horixe gertatzen da beti festetan: iaz ere, okerragoa gertatu zen ia: errotako Axentxioren asto zaharra harrapatu, pattarra pranko edan arazi eta han ibili genuen gaisoa, batetik bestera jira biraka. Gero berriz lepoamoztu zioten motozerrarekin. Nieznengoen tartean baina halaxe izan zen.\nGuk ez genion ezer esan. Bera etorri zen. Bazter guztietan sartzen dira eta. Zer zuen hark guregana etorri beharra? Patxada ederrean geunden gu, lagun artean. Guk han ez genuen haren beharrik baina hantxe agertu zen halere, bere katxarreri guztia lepotik behera zintzilik. Kolkoan harria sartuta bota behar lituzkete denak itsasora, denak.\nEz didazu sinetsiko baina nik Jexuxi eskatzen nion botila itzultzeko, etxera joan behar nuela eta, baiña Jexuxek botila beste zerbaiten truke aldatu nahi marrokiarrari, eta ixilik egoteko neri. Baina nik garbi asko esan nion: aizak, Jexux, hik lehen botila ekartzeko eskatu didak eta nik ekarri diat; orain nik eskatzen diat bultatzeko, eta nerea denez bueltatu egin beharko didak.\nNik banekien zeozer gertatuko zena. Gau hura aldrebesa izan zen. Festetako azkena zelako, bestetan baino gehiago edan genuelako, goiz parte hartan hegoi haizea hasi zelako, nik al dakit, eta Joxe Fermin haserre zebilen. Ez da harritzekoa ere, badakizu, egunik egun neska baten atzetik ibili neska laguntzeko aukerarik izango ote den eta azkenean zakurraren putza, Mari Mertxek hobe ustekoa bilatu: hantxe aritu zen gau osoan dantzan sekretarioaren iloba edo omen zen batekin, bibote xixtrineko señorito kalekume harroxkoa bera, eta Joxe Ferminek esaten zidan, bizkarreko ederrak eman behar zizkioagu horri, baina bai zera, señoritoak kotxea izan eta kotxez aldegin zuen. Deskuidatuz gero Mari Mertxeri errepaso ederra eman eta gero, gutxi harritu, ze Mari Mertxe horrek guri ez zigun eskuak luzatzen utziko baina señorito itxurakoren bat agertuz gero... Amak ere esango zion, hari arrimatzeko eta.\nLehen ere esan dizut. Beltz horiek dutekulpa osoa.Hura ere ez zen batere intentzio onez etorri. Beti badute zerbait. Lapurretan aritzeko aitzakiak. Nik iazko despertadorearen kontuak eskatu nizkion, besterik ez, hura konpondu beharko zidala edo bestela berria eman, baina hark ezentzunarena egiten zuen. Nahidutenean ederki asko aditzen dute, afrikano zerri horiek.\nJexuxek berriz, beste botila bat ekartzeko esaten zidan. Marroki hura gonbidatu egin nahi zuela, eta nik esaten nion marrokiarrek ez dutela alkoholik edaten baina Jexuxek baietz, edango ez dute ba!, eta aurrena erdi jolasean baina azkenerako ia ia burrukan botila muturra sartu nahi zion ahotik, nahiz eta hutsik egon, eta marrokiak barre itxura egiten zuen, baina atzera begira, ate aldera, handik ihes egitekotan edo.\nMiel Anjelek beste botila bat ekarri izan balu ez zen ezer pasako, baina aitak ikusi egingo nau eta ez dakit zer, aitzakika ume kokildu hori, eta, aizu, moro hark ere edan egin nahi zuela eta edaririk ez. Ez dakit seguru edan nahi zuen baina nik baietz esango nuke; nork egiten dio muzin botila bati? Gero jada ez dakit zer pasatu zen ere. Beltz horiek beti lapurretan. Barrena ere beltza horiek. Esan dizut, gu ez ginen hasi, guk ez genion ezer egin. Bera etorri zen gugana, eta orduan nerea zena eskatu besterik ez. Zorzidana eskatu eta beraharro harro, ezta kasurik ere. Zuk uste duzu bidezkoa dela, deretxorik ba al dago, zer janik ere ez duten horiek, datozen bezala lapurretan etorri eta harrokeriatan hasteko? Gizonak ezin dio holako bati amenazuka aritzen utzi. Besterik ez genuen behar: horiei harrokeriatan utzi!\nJoxe Fermin nerbioso zebilen, badakizu, neska dela, festetako azken eguna zela, lorik ere ez, hegoiak ere burua nahastu egiten dizu, eta ez dakit noizko erloju baten kontu eske hasi zitzaion. Erosi orduko izorratu zitzaiola eta berria emateko, edo ordaindutakoa itzultzeko bestela. Nik uste bidezkoa dela, ezta? Baina besteak eman nahi ez, eta hortik istiluren bat gertatu zen, nahasketa bat, ez dakit nork, ezdakit nola, estutu edo,astindu txikiren batedo, eta hark labana atera. Labana atera ez balu... baina alferrik da orain esatea, badakizu.\nNi joatekotan nengoen, sinetsi egin behar didazu, botila zen arrazoi bakarra, nik ez nuen inori lapurtzeko asmorik, nik ez nuen ikutu ere egin marrokia. Besteak izan ziren. Joxe Fermin bultzake hasi zitzaion, diruak emateko eta emateko, eta marrokiak berriz labana atera, eta orduan Jexuxek ja ta botila hautsi zion burutik behera; halaxe izan zen, nik ikusita, baina nik ez nuen sesio hartan parterik.\nAizu ba, akordatu ere ez. Bateko bultza, besteko estropozua, uste dut moroa erori egin zela, eta erortzean mina hartu, botila eta guzti. Baina guk ikutu gabe, e, ikutu ere ez. Bera bakarrik erori zen, eta aizu, horrelakoak ere izaten dira eta erorialdi txarra suertatu. Berdin berdin eror zitekeen beste edozein, edo neroni, eta ia ia erori nintzen, mareatuta bainenbilen, eta karga karga eginda egia esan, baina hori: istripua.\nEz si eta ez no atera zuen labana, inork ezer egin gabe, eta neri sartu nahi zidan gainera; esan dizut lehen ere, nik despertadorea konpontzeko eskatzen nion, eta hori al da gizalegea? Gizonak bezala eskatu eta beltz madarikatuak labana atera, guri esteak eguzkitan uzteko! Eskerrak Jexuxek botilazoa eman zion, baina intentzio txarrik gabe, defenditzeko besterik ez, zergatik beltz hura gauza zen guri gibelak ateratzeko ere, malapartatu ahalena.\nLabana azaldu eta, badakizu, gertatu beharrekoa gertatu zen: norbaitek mina hartu. Botila ere azaldu zen, nola edo hala defenditzeko, gu ere mozkortuta eta, zera, neurria galdu. Inorkezdu errurik. Halaxetokatu zen. Gizarajo hark labana atera ez balu, konponduko zen Joxe Ferminekin baina. Eta, noski, hura lurrean zegoela, bidezkoa ere bada eta, Joxe Ferminek bere erlojuaren ordaina kitatu nahi izan zuen, besterik ez, han ez zen lapurretarik izan, nik dakidala.\nOdola ikusi bezain laster nik alde egin nahi izan nuen. Botila alferrik galduta zegoen eta banekien aitak demanda egingo zidana, baina hobe zen hori kontu itsusiagoetan nahastuta egotea baino; etxera joan behar nuen, baina ez zidaten utzi, Manuel Marik heldu zidan lepotik eta hantxe geratu behar nuela, eta beste guztiek ere bai, han denak geundela nahastuta eta inork ez zuela alde egiterik, baina sinestu egin behar didazu, nik etxera joanbehar nuen, ama itzarrita egongo zen nire zain.\nMiel Anjel ustel hori, botila kaskar bat ekarri nahi ez eta botila hura hautsi zenean, aizu, ze konturekin uste duzu hasi zela? Botila ordaindu egin behar geniola, bestela aitak ez dakit zer, zera, ume negar ontzi bat; eta huraxe izan zen moroaren gauzen artean aztarrika hasi zena, guk eman ezean berak nondik edo handik inguratu behar zuela botilarena eta.\nBeltzak dira lapurrak, ez gu. Nik zor zidana besterik ez nuen hartu nahi, eta haietako beste despertadore bat hartzea alfer alferrik zen, hura ere berehala izorratuko baitzen, eta orduan txanponetan jasotzea pentsatu nuen, baina nik ordaindutakoa besterik ez. Zorra kitatu eta kitto.\nGu aspertuta geunden, eta nekatuta, badakizu, eta goizeko ordu horietan ez dakizu oso ondo zer egiten duzun ere, edan ondoren gutxiago noski, eta orduan batetik Miel Anjel eta bestetik Joxe Fermin, gizarajoaren gauzetan eta arropetan miaka ikusi genituenean, guk ere beste zereginikez eta, zeozer hartzea pentsatu genuen, ezeraskorik ez, ez da oso itxurazkoa baina, badakizu, aukera begi aurrean ikusi eta ez zara pentsatzen hasten, konturatu gabe egiten dituzu gauzak, maliziarik gabe.\nSinestu egin behar didazu: nik botilaren kontua besterik ez nuen hartu. Akaso ez nuen hartu beharko, ez, ez nuen egin behar, baina beste guztiek ere hartu zuten eta, bestela aitak demanda egingo zidan eta... Eta orduan, marrokiak begiak zabaldu eta zoro moduan salto egin zigun gainera, burutik behera odola zeriola, bildurra ematen zuen, atzaparkadaka, eta nik alde egin nuen iskanbila guzti hartatik; ez duzu sinestuko igual baina nik alde egin nuen handik, odolak bildur izugarria ematen baitit, eta ez dakit zer gertatu zen gero, kalean entzun dudana, besterik ez.\nAurrena kokilduarena egin eta nork uste duzu hautsi zizkiola prakak moroari poltsaren bila? Miel Anjelek. Etxera joan nahi zuela eta etxera joan nahi zuela, botila ziztrin bat ez ekartzeagatik besterik ez, baina moroa lurrean ziplo ikusi zuenean hantxe hasi zen, bera lehena. Eta moroa gero berriro altxatu zenean Miel Anjel bera uste dut izan zela eroritako labana sartu ziona, ni bizkar emanda nengoen eta ez nuen ikusi, baina hainbesteko nazka odolak, eta konortea galdu bezalako itxura haiek, eta ihes egiteko presa hura ez ziren batere parte onekoak ez, ez ziren.\nHara, egia da zeozer hartu genuena, ez dizut ukatuko, baina zuk ere ez al zenuen hartuko? Bueno, zuk ez, baina guk ere ez genuen hartuko ordu hura izan ez balitz, eta egun hura, eta mozkortuta egon ez bagina, eta Mari Mertxe señoritoarekin joan ez balitz, eta... Honek balizko ola ematen du baina, badakizu, holako gauzak ere gertatu egiten dira eta gerokonpontzerik ez. Alferrik dadamutzea baina halaxe da, gazteak izan eta.\nGu ez ginen hasi. Bera izan zen. Eta altxatu zenean akabatu egin behar gintuela ematen zuen. Garrasi batean salto egin zigun eta guk geure burua defenditu besterik ez genuen egin. Berak zuen eskutan labana, eta tira-biran ba, horixe: bere gorputzaren kontra sartu zen, baina ez guk hala nahita: bera zen sesiantea, eta gu defenditu egin ginen, besterik ez. Istripua izan zen, eta geure burua defenditzea, lehen ere esan dizut.\nGu joan ginenean hantxe utzi genuen, botilazoa buruan, baina bizirik. Gerokoa, labankadaz zulatuta agertu zela eta, entzunda dakigu, ez geronek ikusita. Eta, hara: badakizu zer uste dudan? Gizarajo horiek holaxe ibiltzen dira, bizimodua nolahala atera nahian, badakizu, eta ikusi zuenean lapurtu egin ziotela dirua, errukarriak beste biderik ikusi ez eta etsiak hartuta bere burua hilko zuen. Horixe uste dut nik, benetan, bestela ezin liteke, ze guk ez genuen ikutu. Guk ez genion labankadarik eman. Gizarajoak hilko zuen bere burua.


ERRIGORA: oliba-olioa, kontserbak, arroza eta pasta - Kurutziaga Ikastola\nERRIGORA: oliba-olioa, kontserbak, arroza eta pasta\nFebruary 27, 2020\t| DBH, HH, Ikastola, LH, Oharrak\nKurutziaga ikastola ERRIGORAren banaketa gunea da.\nEgin eskaria online eta jaso zure produktuak ikastolan bertan.\nOTSAILAREN 27TIK MARTXOAREN 12RA\nOliba-olio birjina estra (5 litroko bidoietan) eta pasta, arroza eta kontserbak (12 ontziko sortetan) eskatu ahal dituzu, ekologikoak edo ez-ekologikoak. “Eskaerak” atalean nahi beste produktu saskiratu ondoren, eskaera-prozesua hasiko duzu. Erabiltzailerik sortuta ez baduzu, zure datuak sartu eta, ondoren, produktuak jasotzeko gune bat aukeratu beharko duzu.\nOrdainketa online, txartel bidez, egin beharko da eta momentuan oliba-olioa baino ez zaizu kobratuko; kontserbei, arrozari eta pastari dagokion kargua maiatzean egingo zaizu (txartelaren zenbakia ez duzu berriz sartu beharko).\nMartxoaren amaieran edo apirilean jasoko duzu oliba-olio birjina estra, mezu bat bidaliko dizugu jasotzeko egun eta ordutegiarekin.\nKONTSERBAK, ARROZA ETA PASTA JASO\nMaiatzean jasoko dituzu kontserbak, arroza eta pasta, mezu bat bidaliko dizugu jasotzeko egun eta ordutegiarekin. Banaketaren aurreko egunetan egingo zaizu kargua kontuan (txartelaren zenbakia ez duzu berriz sartu beharko).\n← 2020 udako aisialdi eskaintza: izen-ematea\nKirolak: partiduen ordutegiak (2020/02/29) →


369 Araubide bereziak, subjektu pasibo ez diren pertsonei zerbitzuak ematen dizkieten eta ondasunen urrutiko salmentak eta ondasunen barne entrega jakin batzuk egiten dituzten subjektu pasiboei aplikatzekoak. - Ogasuna\n369 Araubide bereziak, subjektu pasibo ez diren pertsonei zerbitzuak ematen dizkieten eta ondasunen urrutiko salmentak eta ondasunen barne entrega jakin batzuk egiten dituzten subjektu pasiboei aplikatzekoak./\n369 eredua aurkeztu beharko dute, aitorpenaren zergaldian kasuan kasuko araubideei lotutako ondasun emateak edo zerbitzu prestazioak egin badira edo ez:\nA) Europar Batasunaren barruko urrutiko ondasun salmentei, estatu kide baten barruan entrega horiek errazten dituzten interfaze elektronikoen bidez egindako ondasun entregei eta kontsumoko estatu kidean ez, baina Batasunean finkatutako subjektu pasiboek emandako zerbitzuei aplikatu beharreko araubide bereziari bildutako enpresaburuek edo profesionalek autolikidazio bat aurkeztu beharko dute hiruhileko natural bakoitzeko.\nB) Hirugarren lurraldeetatik edo hirugarren herrialdeetatik inportatutako ondasunen urrutiko salmentei aplikatu beharreko araubide bereziari atxikitako enpresaburuek edo profesionalek, bitartekaririk izendatu ez badute eta estatu kide honen barruan Gipuzkoa identifikatzeko lurraldea badute, autolikidazio bat aurkeztu beharko dute hilabete natural bakoitzeko.\nC) Bitartekariek, hirugarren lurraldeetatik edo hirugarren herrialdeetatik inportatutako ondasunen urrutiko salmentei aplikatu beharreko araubide bereziari atxikitako enpresaburu edo profesionalen kontura jarduten badute, autolikidazio bat aurkeztu beharko dute hilabete natural bakoitzeko eta beren kontura diharduten enpresaburu edo profesional bakoitzeko.\nEnpresaburu edo profesional gisa jarduten ez duten pertsonei zerbitzuak ematea, Erkidegoan finkatuta badaude, baina araubide berezi honi atxikitako enpresaburua edo profesionala ez den estatu kide batean, betiere prestazioak enpresaburua edo profesionala finkatuta ez dagoen estatu kide batean badaude.\nZerbitzu prestazioak enpresaburuaren egoitzako estatu kidean edo BEZaren ondorioetarako ezarrita dagoen estatu batean badaude, prestazio horiek BEZaren araubide orokorraren arabera aitortu beharko dira dagokion herrialdean, ez OSS erregimenaren arabera.\nEuropar Batasunaren barruko urrutiko ondasun salmentak, subjektu pasiboa erregistratzen den estatu kidean daudenak barne, bai eta BEZaren ondorioetarako ezarrita dagoen beste estatu kide batean daudenak ere.\nInportatutako ondasunen urrutiko salmentak, 150 €-tik gorakoa ez direnak, zerga bereziei lotutakoak izan ezik.\n369 eredua derrigorrez elektronikoki aurkeztuko da internetez «ZERGABIDEA» plataformatik, Gipuzkoako Foru Aldundiaren egoitza elektronikoan edo Ogasun eta Finantza Departamentuaren webgunean.\nAutolikidazioari dagokion zergaldia amaitu eta ondorengo hilabete naturalean aurkeztuko da\nBatasuneko araubidea: hiruhilekoa. Apirilean, uztailean, urrian eta urtarrilean aurkeztu beharko da.\nInportazio araubidea: hilekoa. Dagokion hilaren hurrengo hilabete naturalaren barruan aurkeztu behar da.\n369 eredua (PDF)\n420/2021 Foru Agindua, uztailaren 20koa, zeinaren bidez onesten baita 369 eredua, «Balio erantsiaren gaineko zerga. Subjektu pasibo ez diren pertsonei zerbitzuak ematen dizkieten edo ondasunen urrutiko salmentak edo ondasunen barne entrega jakin batzuk egiten dituzten subjektu pasiboek aplikagarri dituzten araubide berezien autolikidazioa» izenekoa, eta haren aurkezpen modua eta prozedura zehazten baitira. Eranskina. (PDF)\nAbenduaren 28ko, 37/1992 legea (webera sarbidea) (gaztelaniaz), balio erantsiaren gaineko zerga.\n1.624/1992 Errege Dekretua, abenduaren 29koa, (webera sarbidea) (gaztelaniaz), BEZ Erregelamendua onartzen dueña.\n369 eredua aurkeztu egin beharko da dagokion zergaldian, kasuan kasuko araubideei lotutako ondasun emateak edo zerbitzu prestazioak egin ez badira ere, X bat adieraziz Jarduerarik gabeko aitorpena laukian.


Leire Bilbaok hirugarren poema liburua aurkeztu du: 'Etxeko urak' - Lea-Artibai eta Mutrikuko Hitza : Lea-Artibai eta Mutrikuko Hitza\nLeire Bilbao, Donostian egindako aurkezpenean. Argazkia: Susa Literatura\nLeire Bilbao idazle ondarrutarrak hirugarren poema liburua (Etxeko urak) aurkeztu du gaur [irailak 30], Donostian. Gai batetik baino, leku batetik idatzi duela aurreratu du, eta leku hori amatasuna da. “Amatasunari buruzkoa baino, amatasunetik idatzitako liburu bat da. Ama izateak ekartzen duen lengoaia eta begirada berri horretatik”. Ondarroan bada esaera bat etxetik edan duela esateko, etxeko izaera dakarrela: “Horrek etxeko urak dauzka”. Hain zuzen ere, urak botaz hasten da poema bilduma. Poema liburuaren azala Maite Mutuberriak egin du.\nLau ataletan banatu ditu poesiak eta horietako bakoitza elkarrizketa batekin hasi ditu, “nork bere buruarekin izaten ditugun horietako batekin”. Beste elkarrizketa imajinario batzuk ere badaude bertan, eta hor jaso ditu, adibidez, ama izan nahi ez duten emakumeen ahotsak edo ama ezin izan dutenenak. Hil diren idazleak, amamak eta birramamak ere jaso ditu.


'Sinestea zaila bada ere, gazteek topaketa analogikoa lehenesten jarraitzen dute digitalaren aurretik' - Bilatzailea | Gazteaukera\n'Sinestea zaila bada ere, gazteek topaketa analogikoa lehenesten jarraitzen dute digitalaren aurretik'\nEMAIZE Sexologia Zentroak “Erotika 3.0: zibersexua, sexting-a eta intimitatea pornografia bihurtzea nerabezaroan” ikastaroa emango du urrian zehar. Dinamizatzailea izango den Ane Ortíz Ballesterosekin hitz egiteko aukera izan dugu.\nNola eragin du konfinamenduak teknologien eta sare sozialen erabileran?\nBizi izan dugun ezohiko uneak jada geldiezina zen digitalizazio-prozesua bizkortu besterik ez du egin. Aste batzuetan, gure bizitzaren zati handi bat eraldatu egin zen ia konturatu gabe. Nork ez du bideo-dei bat egin Whatsapp, Telegram, Zoom, Meet edo antzeko plataformen bidez itxialdian? Bide digitaletatik lan egin behar izan dugu, ikasi egin behar izan dugu eta osasun-laguntzeko aukera ere izan dugu. Eszenatoki erabat digitalera egokitu gara presaka, horrek dakarren guztiarekin.\nEta, zer eragin izan du agertoki berri horrek belaunaldi gazteengan eta zer arrisku dakartza?\nAldaketa handietako bat mugikorraren erabileran izan da. Gazteek sare sozial digitalen erabiltzeari buruzko azken argitalpenek goranzko joera berretsi dute. Sare sozialen erabilera %55 hazi da azken hilabeteetan, eta Interneten kontsumoa, berriz, %75 igo da aurreko urtearekin alderatuta.\nEremu digitalean haurrek jasaten dituzten indarkeria-mota nagusiak sexu-jazarpenarekin, irudi pribatuen hedapenarekin, indarkeria matxistarekin, ziberjazarpenarekin edo jokabide kaltegarriak bultzatzearekin lotuta daude. Hala ere, teknologiak debekatzea ez da irtenbidea. Helburua, gazteria, orain inoiz baino gehiago, teknologien erabilera seguru eta arduratsuan heztea eta laguntzea da. Halaber, funtsezkoa da aniztasunarekiko errespetuan heztea eta indarkeriarik gabeko harremanak sustatzea maila guztietan. Azken finean, plano digitala plano analogikoan gertatzen diren jokabideen isla baino ez da, desberdintasun txiki batzuekin, gure ekintzen inpaktua biderkatu eta bizkortu daiteke.\nAldaketa horiek guztiek ere eragina izan al dute ligatzeko moduan?\nErabat bai. Pentsa zitekeenetik urrun, ligatzeko aplikazioen erabilera % 94raino igo da 35 urte baino gutxiago duten pertsonen artean. Tinder, Wapa (neskentzat) eta Grindr (mutilentzat) izan dira azken hilabeteetan gehien deskargatu diren aplikazioak. Era berean, zibersexua beste aukera bat izatetik, itxialdiko egunetan partekatutako erotikaren alternatiba bakarra izatera igaro zen; beraz, praktika hori geratzeko etorri delakoan gaude.\nArretaz pentsatzen badugu, praktika hau ez da ohiko topaketak baino antsietate guxtiago eragin dezake. "Izuaren botoia" daukagu. Gustura ez bagaude edo arriskuan sentitzen bagara, hau sakatuz, desagertu gaitezke. Gainera, sarketa ezinezkoa izateak amatoria birpentsatzera bultzatzen gaitu, deskoitalizatzera. Era berean, "arrisku" tradizionalak, hala nola Genital bidezko Gaixotasunak edo planifikatu gabeko harudunaldiak desagertu egiten dira, eta, beraz, segurtasun faltsu bat sentitzera irits gaitezke. Hala ere, badira praktika honetatik eratorrirako beste arrisku batzuk; beraz, horiek ezagutzea eta babesten ikastea funtsezkoa da.\nDena den, sinestea zaila bada ere, gazteek topaketa analogikoa lehenesten jarraitzen dute digitalaren aurretik. Aldaketa handiena, lehenengo kontaktuan ematen da, non taberna batean edo kalean eman beharrean, espazio digitalean (nerabeen kasuan Instagram eta Tik-Token batez ere) izaten den. Behin lotura ezarrita, plano analogikora oso azkar igarotzen dira.\nZein da aurrean dugun erronka hezkuntza digitalari dagokionez?\nHezkuntza gehiago eta debeku gutxiago. Sexualitatearekin gertatzen den bezala, beldurrei eta arriskuei erreparatzeak premiazkoaz arduratzera baino ez gaitu eramaten, garrantzitsuena alde batera utzita. Hori dela eta, erronka, aro digitalak eskaintzen dizkigun aukerak aprobetxatzea da, alderdi positiboak azpimarratzea sor daitezkeen zailtasunak edo arazoak baztertu gabe eta pribatutasun-tresnak eskuratzea, hori guztia, bizitza analogikoaren abantailak ahaztu gabe.\nZer helburu planteatzen dituzu ikastaro honetan?\nHelburu nagusia Internetek eta IKTek nerabeen adierazpenean, komunikazioan eta harremanetan nola eragiten duten ezagutzea da, guzti hau komunikabideek erabili ohi duten paradigmatik urrun. Batez ere sexu eta erotikabarloak jorratuko ditugu, arriskuak gutxitze aldera.


maitego » Creative Commons umeentzat euskaraz azaldua\ntag : "creative commons", cc, infografia, itzulpenak\ncomment : 84618http%3A%2F%2Fwww.maitego.com%2F2011%2F04%2F02%2Fcreative-commons-umeentzat-euskaraz-azaldua%2FCreative+Commons+umeentzat+euskaraz+azaldua2011-04-02+11%3A48%3A57Maitehttp%3A%2F%2Fwww.maitego.com%2F%3Fp%3D846\nArantza 2011(e)ko apirilak 2 at 14:24 Reply\nMile esker, Maite. Oso baliagarria!\nMaite 2011(e)ko apirilak 2 at 18:58 Reply\nEz horregatik, Arantza! 😉\nPingback:\tzuzeu.com — Badakizu zer den Creative Commos lizentzia?\nTxopi 2011(e)ko apirilak 5 at 16:03 Reply\nBikain Maite. Horrelako ekimenak pilo bat gustatzen zaizkit. Informazio baliagarria oso era erakargarrian eta dibertigarrian ikasten ba.\nHala ere, aldaketa txiki batzuk proposatuko nituzke, azaltzen dena guztiz zuzena izan dadin.\n1) Creative Commons ez da lizentzia bat, lizentzia sorta bat da.\n2) NC klausula duten lizentziak ez dira libreak. Gauza bat da lan bat Interneten eskuragarri jartzea da (copyright-a izanda ere egin daiteke), beste bat baldintza batzuetan kopiatu ahal izatea (adibide bezala jartzen den CC BY-NC-SA horrekin gertatzen den bezala) eta beste bat lan hori librea izatea. Librea izateko ez du NC edo ND klausularik eduki behar. CC lizentzia guztietatik, semaforo honen alde berdean daudenak dira libreak: http://www.ikusimakusi.net/pub/2009/creativecommo…\nLehen arazoa ingelesezko bertsioan ere txarto dago, beraz itzulpen fidela egin nahi izanez gero, konfusioa utzi beharko zen. Bigarren arazoa, euskaraketa delakoan nago. Ez dakit, egiaztatu zuk nahi baduzu.\nEsandakoa, ekimen bikaina. Eskerrik asko horrelako ekimen freskagarriengatik!\nPortzierto, irudi originalak zein lizentzia du? Kopiatzeko eta lan eratorriak egiteko aukera ematen du? 😉\nMaite 2011(e)ko apirilak 5 at 20:38 Reply\nHasteko, milioi bat esker azalpenagatik! Nerdsonek esaten du bere infografian bere ilustrazio guztiak CC BY lizentziarekin argitaratzen dituela; hortaz, alde horretatik ez dugu inongo arazorik moldatzeko, edo originaletik nahi duguna aldatzeko. Bestalde, garbi daukat zuzendu egin behar dugula, pena litzateke gaizki-ulertuak egotea termino horiekin; beraz, ea gai naizen esandako hori infografiara pasatzeko (ez daukat marjin handiegirik azalpenetarako, dauden bokadiloak mantendu egin behar ditudalako). Amaitzen dudanean, bertsio berria igoko dut, eta esango didazu. Ados??? Ea ba…\nYolakanttu 2011(e)ko apirilak 6 at 10:39 Reply\nMila mila esker oso erabilgarria ikusten det.\nMaite 2011(e)ko apirilak 6 at 11:33 Reply\nMila esker, Txopi! Irudia aldaketa guztietik ipinita dago. 😉\n@urko0o 2011(e)ko apirilak 11 at 10:57 Reply\nAzkenean, beti bezala, modu sinpleenetan ulertzen dira gauzak hoberen…. Zorionak, oso ona!\nMaite 2011(e)ko apirilak 12 at 22:14 Reply\nHalaxe da, bai. Ondo egindako infografia batekin, bideo batekin… hitzekin baino askoz ere hobeto ulertzen dira askotan azalpenak! Less is more… 🙂\nPingback:\tmaitego» Blog Archive » Creative Commons infografia euskaratua TeknoFlashen\n@mikelsgartzia 2011(e)ko apirilak 20 at 0:29 Reply\nMila mila esker. CC lizentzien inguruan orain arte ikusitako azalpenik garbiena 🙂\nMaite 2011(e)ko apirilak 20 at 0:37 Reply\nMila esker zuri, Mikel, iruzkinagatik! Pozten naiz azalpena garbia iruditu izana. 🙂\nPingback:\tKameratoiaBadakizu zer den Creative Commons? |\nPingback:\tmaitego» Blog Archive » Nola eta non bilatu eduki irekiak (OER) infografia euskaraz\nPingback:\tBlogari berriontzat: Zer dira Creative Commons lizentziak? « Hezkuntza eta Hizkuntza\n@Pirya22 2015(e)ko urtarrilak 31 at 14:29 Reply\nDo You Like Sex With Model Girls College Girls In Your City Call 09717250515 EsCorTs Service In Delhi\nVist More For Info Clik Here >>>>>> http://callgirlsnoidadelhi.blogspot.com\nPingback:\tJabetza intelektuala, CopyRight, CopyLeft eta Creative Commons – Ikasiz hezten


Turismoak uztailean Euskadin gora egin du hirietan eta landa eremuan, berriz, jaitsiera sumatu du | El Correo\nZurekinTurismoak uztailean Euskadin gora egin du hirietan eta landa eremuan, berriz, jaitsiera sumatu du\nTurismoak uztailean Euskadin gora egin du hirietan eta landa eremuan, berriz, jaitsiera sumatu du\n328.082 pertsonak bisitatu dute euskal lurraldea uztailean\nUNAI SARRIUGARTE Lunes, 26 agosto 2019, 07:35\nTurismoak Euskal Autonomia Erkidegoan gora egin du hirietan eta landa eremuan, berriz, jaitsiera sumatu du. Aurtengo uztailean %1,7 igo da hotelen okupazioa pasa den urteko hilabeteko datuekin alderatuz gero. Bertara etorritako bisitarien kopurua %4,9 igo da. Edonola ere, hiru probintzietako landetxeen zifrak %5 egin du behera.\nAipatu dugunez turisten kopuruak nabarmenki egin du gora. Aurtengo uztailean 692.414 gau igaro erregistratu dira bertan. Gipuzkoan, Bizkaian eta Araban joan den urtean baino %4,9 bisitari gehiago egon dira. Era berean, 328.082 pertsonak bisitatu dute euskal lurraldea uztailean.\nLanda eremuko datuak ordea ez dira hoteletakoak bezain onak. Izan ere, landetxeetako turismoak nabarmenki egin du behera. EAEko landetxeetan %6,6 gau gutxiago igaro dituzte bisitariek uztailean, eta %5 turista gutxiago jaso izan ditu Euskal Autonomia Erkidegoak turismo mota honetan.\n21.471 turista erregistratu dira sektore honetan uztailean, bertako landetxeetan 64.462 gau igaroz. Gehienbat Gipuzkoa eta Bizkaiko probintzietako landetxeek sumatu dute beherakada handiena. Araban, berriz, zifrak gora egin du.\nBestalde, Nafarroan 111.676 turista erregistratu dira aurtengo uztailean. Bisitari hauek 214.313 gau igaro dituzte autonomia erkidego honetan. Aurreko urteko hilabete honekin alderatuz gero, %5,3 gau gehiago pasatu dituzte.\nHego Euskal Herrian turismoak nabarmenen gora egin duen lurralde historikoa Gipuzkoa izan da, %8 gau gehiago igaro baitituzte aurtengo uztailean, eta %6,3 turista gehiago izan dira bertan.\nPaís Vasco, Navarra, Euskera, Turismo\nHitzaldi bat, mahai-ingurua eta 'La corresponsal' filma 'Kazetaritza, bertatik bertara' jardunaldien lehen egunean 'Le piano du lac' musika eta dantza ikuskizuna, asteburuan Landako Parke Probintzialean


Pedro Sanchez de Muniain - Wikipedia, entziklopedia askea.\nLarraga, 1953ko apirilaren 7a (67 urte)\nagronomia-ingeniaria eta politikaria\nPedro Sanchez de Muniain Corera (Larraga, 1953ko apirilaren 7a) nafar ingeniari agronomo eta politikaria da. UAGN erakundearen presidentea, "La Unión" izeneko kooperatibaren sorreran parte hartu zuen.\n1979an Zentro Demokratikoaren Batasunak proposatuta Nafarroako Foru Aldundiko Nekazaritza eta Abeltzantzako kontseilari izendatua izan zen.\nOrriaren azken aldaketa: 3 urtarrila 2021, 13:48.


Zaintza aldarri nagusi, emakumeak berriz ere planto egiteko prest - Debagoiena - Goiena.eus\nZaintza aldarri nagusi, emakumeak berriz ere planto egiteko prest\nEneko Azurmendi 2019-03-01 12:27\nAstebete barru helduko da Martxoaren 8a, Emakumeen Nazioarteko Eguna, eta iaz mugarri izan zen egun hura errepikatzea izango da helburua aurten ere. "bizitza erdigunean duen eredua" aldarrikatzeko, egun osoko greba feminista deitu dute.\nPasa den urtean hasitako bideari eutsiz, aurten ere Debagoieneko herri ezberdinetatik Elorregiko biribilgunera martxa eta elkarretaratzea egin dute hainbat herritarrek –aurreko domekan–, eskualdeko talde eta batzorde feministek deituta, Martxoaren 8ari begira "motorrak berotzeko" asmoz. Iaz baino jende gutxixeago batu den arren, asko izan dira parte hartu gura izan dutenak, eta antolatzaileek "modu positiboan" baloratu dute.\nAstebete baino ez da falta Emakumeen Nazioarteko Egunerako. Euskal Herriko Mugimendu Feministak aste honetan egin du greba feministarako deialdia. Greba hori, hain zuzen ere, "bizitzako esparru guztietan kokatzen da, soldatapeko zein doako lanetan, sexualitatean, kontsumo ereduan, familia eraikitzeko moduan, jakintzak ekoizteko eran, arrazakeriaren aurrean, edertasun ereduan eta zapalkuntza guztien aurrean".\nBizitza erdigunean jarriko duen "gizarte eredu berria" aldarrikatuko dute, eta, bide horretan, bost ardatz izango ditu Martxoaren 8ko grebak. "Pentsionista, ikasle, zaintza, enplegu eta kontsumo greba feminista izango da", adierazi dute Bilbon eginiko agerraldian.\nDeialdiarekin bat egiteko dei egin diete emakume guztiei, "lantoki eta ikasgeletan greba egiten, herri eta hirietako mobilizazioetara joaten, zaintzeari utziz eta hori irudikatzeko amantala balkoian eskegiz edota besoko morea, trapua eta txapa ipiniz". Horrez gain, Martxoaren 8an ez kontsumitzeko eta hiri, herri eta auzoak geldiarazteko dei ere egin dute. "Kontsumo arduratsu eta jasangarria garatzeko dei egiten dugu".\nHainbat eskaera zehatz jaso dituen agiria aurkeztu du mugimendu feministak. Besteak beste, zaintzaren berrantolaketa soziala edota indarkeria matxistarik eta hetero-araurik gabeko bizitza aldarrikatu dute. Horrez gain, prekarietatea gaitzetsi dute, eta emakumeentzako "enplegu duina" eskatu. Azkenik, arrazakeriarik eta gerrarik gabeko bizitza baten aldeko jarrera adierazi dute.\nHori dela eta, kapitalismoari, patriarkatuari, hetero-arauari, kolonialismoari eta kapazitismoari planto egiteko dei egin dute, eta mobilizazioak egingo dituzte Baionan, Iruñean, Donostian, Bilbon eta Gasteizen.\nMiren Elgarresta Aldundiko Berdintasun zuzendariak hauxe adierazi du Martxoaren 8ko aldarrikapenen harira: "Erakunde publikoa garen neurrian, erantzukizun gehigarria dugu, eta horren oso jabe gara. Geure jarrera entzutea ere bada, entzule aktiboak izatea eskakizunak eta aldarrikapenak jasotzeko".\nEtorkizuna "berdintasunetik eta berdintasunerantz" eraikitzearen aldeko jarrera erakutsi du Elgarrestak: "Ezinbesteko gakoa baita hori amesten dugun gizarte kohesionatuaren alde aurrera egiteko". Hobeto beharreko bi arlo aipatu ditu bereziki: batetik, "lan ordainduaren eta lan ez ordainduaren esparruetan dauden desberdintasunak oso agerikoak dira eta erantzunkidetasuna txertatu egin behar dugu. Bestetik, emakumeen kontrako indarkeriaren esparruan areago jo behar dugu, elkarrekin jorratuz biolentziaren gizarte-deslegitimazioa eta biktimen arreta eta aitorpena. Biolentziarekiko tolerantea den gizarte batek uko egiten dio bere etorkizunari eta Gipuzkoan hori erabat onartezina dela aldarrikatu behar dugu", azaldu du.\nErabakitzen dudana izango naiz kanpaina abiatu du Emakundek, emakumeen ahalduntzean eta genero mugarik gabe beraien etorkizuna aukeratzeko eskubidean arreta jartzen duena, "modu aske batean eta berdintasunean".\nGoienak ere greba\nGoiena Komunikazio Taldeko langileek bat egingo dute Martxoaren 8ko greba deialdiarekin. Horrek izango du eraginik egun horretako ekoizpenean. Dena den, greba egunak emandakoa jasoko du telebistan eta sarean.\nDebagoieneko herrietan ere ekintza eta mobilizazio ezberdinak egingo dituzte Martxoaren 8ari begira:\n- Martxoak 1, ostirala:\n10:00-13:00, mahai informatiboa Seberon\n19:00, ARTEAN 3. Emakume artisten erakusketaren inaugurazioa (erakusketa M1etik-M29ra)+\n-Martxoak 2, zapatua:\n11:00, Seber Altube plazan, mozorroturik, osagarri moreak ekarriz(brazele, peluka, zapi…) eta zarata ateratzeko elementuak ekarriz (pandero, danbor, txistu, kazerola…)\n- Martxoak 7, osteguna:\n19:00, triki poteo feminista, Arbolapetan\n22:00, kazerolada, Herriko Plazan\n-Martxoak 8, ostirala:\n12:00, konzentra Herriko Plazan\n14:00, Bazkari feminista (etxetik ekarritakoa-tupper bazkaria) eta ostean, mikrofono irekia eta sormen tailerra (eguraldi eguzkitsuaz Herriko Plazan, eguraldi euritsuaz Azokan)\n19:00, manifa Seberotik abiatuta. Bukaeran ekitaldia Herriko Plazan\n10:00, Seberon, Emakume Eskulangile eta Artisauen Azoka\n-Martxoak 7, osteguna:\n19:00, mahai informatiboa eta plaza apainketa\n12:00, elkarretaratze musikatua plazan\n19:00, manifa plazatik abiatuta, ondoren Jaiki taldearen emanaldia eta irradaka\n20:30, fronteniseko txapelketaren jaialdia UDAk antolatuta\n-Martxoak 10, igandea:\n12:00, “Aresko martxa”, Areskok antolatuta\nMartxoak 6, eguaztena:\n20:00etan, Zabalotegin, zinekluba. 2019ko Zinegoak-en film laburrak: Anders, Vidi Ja Ti Nea, Devi, Malik, Oasis eta Nomeolvide.\nMartxoak 7, eguena:\n18:30ean, Klika, Emakumeok korrika, Korrika Batzordeak antolatuta. San Martin plazatik abiatuko da.\n19:30ean, Aroztegi aretoan, Emakumien biharra erakusketaren irekiera.\nMartxoak 8, egubakoitza:\n24 orduko greba deialdia. Bizitzak erdigunera lelopean.\nMartxoak 12, martitzena:\n19:00etan, hitzaldia Irizar jauregian. Emakume eta antifrankista, zigor bikoitza: Saturrarango espetxea izenburuko hitzaldia. Antolatzailea: Korrika Batzordea.\nMartxoak 13, eguaztena:\n20:00etan Zabalotegin, zinekluba. Girls Rising.\nMartxoak 17, domeka:\n19:00etan, Seminarixoan, monologoak. Bakean dagoena bakean utzi.\nMartxoak 27, eguaztena:\n20:00etan, Zabalotegin, zinekluba. Girl.\n-Martxoak 1, ostirala:\n21:00, Santa Marina Plazan, “Pankantaldia”\n-Martxoak 3, igandea:\n16:30 – 18:30, Lagun Lekun, Eltzian, Kafe Tertulixa, Nola Bizi ditugu Zaintzak\n-Martxoak 4, astelehena:\n12:00, Plazan, Pentsionisten Elkarretaratzea:”Emakume Pentsionisten Sorgin Salda”\n00:00, Etxaflero jaurtiketa, Plazan\n09:30-11:30, Eskulan Tailerra, Plazan\n12:00, Kontzentrazioa Olakuan, Patotan\n14:00, Bazkari Autogestionatua(ekarri zure bazkaria), Plazan\n16:00, Kafe baten bueltan, tertulixa: Zaintzak\n19:00, Manifestazioa eta Ekitaldia, Plazan\nEguraldiak ez badu laguntzen, Azokan eta Gaztelekuan\nEgunean zehar ateratzen dituzun argazkiak jaso nahiko genituzke!Bidali hona,mesedez onatikom8@gmail.com\n10:00, Plazan, Emakume Eskulangile eta Artisauen Azoka\n14:30, Bazkaria, Gaztetxean\n10:00, Amantalei Planto! Kalejira soinujole eta txistulariekin herrian zehar.\n10:30-11:00, Gosaria plazan (norberak ekarri behar du)\n12:00, Elkarretaratzea plazan\n14:00, Bazkari autogestionatua plazan\n18:00, 20th century women pelikularen bueltan, kafe tertulia egingo dute, pelikularen aurkezpen txiki batekin eta Martxoaren 8aren gaineko azalpenekin.\n18:30ean, filmaren emanaldia egingo dute, kultura etxeko aretoan.\n10:30ean, plazatik abiatuta, herria girotuko dute; pankartak jarriko dituzte hainbat puntutan, txapak eta xingola moreak salduko dituzte eta, musika lagun, egunerako greba deia –zaintza greba, besteak beste– gogoraraziko diete herritarrei.\n12:00etan, bilkura egingo da plazan, eta Aramaiorako prestatutako idatzia irakurriko dute antolatzaileek.\n12:45ean, iturripoteoa egingo dute herriko hainbat iturri lotuz; kontsumo greba irudikatu nahi dute honekin, eta etxetik ekarritako edariak edo iturriko ura izango dira poteo honetan edango dituztenak.\n14:00etan, bazkaria egingo dute Sastiñan, jan-edanak eta mahaitresnak bakoitzak eramanda; ez da aurrez izenik eman behar. Bazkalostean, bingoa egingo dute, eta musika eta tertulia ere izango dira.\n19:30ean, berriz, kalejiran joango dira kultura etxetik plazara, trikitilariekin. Han, dantza emanaldia egingo dute, eta eguerdiko komunikatu bera irakurriko dute\nMartxoak 9, zapatua:\n14:00etan, Bazkaria egingo dute emakumeek Añai tabernan\n21:00etan, Alanis filma emango dute kultura etxean.\n10:00, Gosaria (zeuk ekarri zeuk jan)\n11:00, Kalejira prestatzeko tailerra\n14:30, Bazkaria plazan (zeuk ekarri zeuk jan)\n16:30, Gatzbidean, gatzagako emakumeekin elkartu\n18:00, Kalejira herriko kaleetan zehar\n21:00 Afaria pilotalekuan (zeuk ekarri zeuk jan)\n-Martxoaren 2tik 10era:\n19:00, M8an zer egin? Gizonentzako jarraibideak, Plaza Zaharrean\n-Martxoaren 4tik-16ra, “Ozen esan zan” erakusketa, Erakusketa gelan\n-Martxoak 5, asteartea:\n17:15, kotxe karabana eskualdetik, Erregetxetik abiatuta\n19:00, pintxo pote morea eta herri apainketa\n22:00, Kalejira eta kazerolada, Plaza Berrian\n12:00, mobilizazio zaratatsua\n14:00, Emakumeen bazkari autogestionatua, Plaza Zaharrean, ondoren kantaldia\n16:00-18:00, jolasak eta serigrafia tailerra(kamiseta etxetik ekarri!!!)\n19:00, Ekitaldia Plaza Zaharrean\n00:00, elkarretaratze zaratatsua\n08:00, Emakume* ikasleak ere greban gaude! lelopean martxa\n10:30, Kaleak hartu\n13:00, pikete informatibo feministak\n14:30, Topa eta bazkari autogestionatua (bakoitzak berea ekarriz)\n17:00, Zaintza tailerra\n18:30, irradaka dantza tailerra\n20:00, manifa, ondoren ekitaldia eta akelarrea


Isabel Vázquez - Hizlariak | Crossover Festival - Kultura - Kultura\nGidoilari, aurkezle, irakasle eta telesail kritikoa. Pool Fiction, Likes eta Taller de Movistar+ programekin eta idatzizko hedabide batzuekin lankidetzan aritzen da. 2015ean, Me llamo Peggy Olson argitaratu zuen, Mad men telesaileko benetako heroiaren erretratua (Ediciones B), eta Escríbeme una serie (Movistar+) programaren gidoigilea eta aurkezlea izan zen. Emmy, Urrezko Globo, Oscar eta Feroz sarien banaketa ekitaldiak aurkeztu ditu.\nFOX, National Geographic, Disney Channel, TVE eta Telecincon aritu da gidoilari, eta nazioarteko fikzioen analista izan zen Fox International Channels enpresarentzat, hiru urtez baino gehiagoz. Canal Plusen Tentaciones magazinea eta Vive Poniente programa bereziak aurkeztu zituen.\nHedabideekin eta jaialdiekin lankidetzan aritzen da. Fikziozko zenbait proiektu ditu esku artean. 2017ko urtarrilaz geroztik, Madrilgo Carlos III. Unibertsitateko irakasle elkartua da. Informazioaren Zientzietako lizentziaduna. Madrilgo Unibertsitate Konplutentseko Sormen Idazketako masterra. Gaur egun telebistako fikzioari buruzko doktore tesia egiten ari da.


ESKOLAZ KANPOKOAK archivos - Page 2 of 3 - Zabalarra IGE\nMARTXOAREN 1ean EZ DIRA EGONGO ESKOLAZ KANPOKO JARDUERARIK\n2019-03-01\tZabalarraIGE\tNo Comments ALBISTEAK, ESKOLAZ KANPOKOAK\nMartxoaren 1, Ostiralean jardunaldi trinkoa izateagatik eskolaz kanpoko jarduerarik ez da Zabalarran egongo.\nABENDUAK 21 ESKOLAZ KANPOKO JARDUERARIK GABE\n2018-12-20\tZabalarraIGE\tNo Comments ALBISTEAK, ESKOLAZ KANPOKOAK\nAbenduaren 21ean, ostiralean, jardunaldi trinkoa izateagatik eskolaz kanpoko jarduerarik ez da egongo Zabalarran.\nEta eskolaz kanpoko- arduradunen partez:\n2018-10-17\tZabalarraIGE\tNo Comments ESKOLAZ KANPOKOAK\nEskulan sortzaileak, Gimnasia Erritmikoa, Ingelera Ludikoa, Eskulanak, Antzerkia, Xakea, Robotika, Psicomotrizitatea, Margolaritza.\nJarduerak Urrian hasi eta Maiatzean bukatuko dira (8 hilabete). Hiru aldietan banatzen dira:\na) Urria (froga sasoia).\nProba-aldia bukatu ondoren, zure seme-alabak ez badu ikastaroan jarraitu nahi, urriak-eri dagokion kuota ordaindu behar du eta bajaren berri eman posta elektroniko bidez (extraescolareszabalarra@gmail.com). Aldiz, jardueran jarraitzea erabakitzen badu, gainontzeko kuotak ordaintzeko konpromisoa hartzen du behean adierazten diren datetan, maiatzaren bukaerarte.\nHaur batek jarduera bat hastea nahi badu ikasturtean zehar, ahal den neurrian onartuko da.\nHaurren baja/ alta guztiak posta elektroniko bidez komunikatu behar dira hurrengo helbidean (extraescolareszabalarra@gmail.com).\n2.- ORDAINKETA MODUA\nAldi bakoitzeko 12. eguna baino lehen, dagokion epeko kuota ordaindu behar da AMPAren Kontu-zenbakian Kutxabank ES16 2095 0397 5091 1100 1283 UMEAREN IZENA-ABIZENAK + JARDUERA adieraziz, hau da;\n– Urriko oradainketa (Urria, froga sasoia)\n– Azaroko ordainketa (Azaroa eta Abendua)\n– Urtarrileko ordainketa (Urtarrila, Otsaila, Martxoa, Apirila, eta Maiatza)\n10 € hileko jarduera eta haur bakoitzeko hurrengo jardueretan:\nEskulan sortzaileak, Gimnasia Erritmikoa, Ingelesa Ludikoa, Eskulanak, Antzerkia , Xakea, Psicomotrizitatea, Margolaritza.\n12 € hileko Robotika jarduerarako.\nEz baduzu kontua kutxabank-en aukera dago kutxabankeko bulego batean zuzenean kuota ordaintzeko (izena ez eman, komisiorik ez ordaintzeko) eta egiaztagiria atezaintzan dagoen kutxa urdin batean sartu behar da umearen izen-abizenak adieraziz.\nEpe bakoitzeko lehen hilabetean kuota ordaintzen ez bada, erreklamazio egokia egingo da.\nOrdainketa betetzen ez bada umearen BAJA arrazoia izango da.\nAukera dago hiru denboraldiko kuota osoa urrian ordaintzeko\nEdozein galdera edo zalantza baduzue ordainketei buruz diruzaintzari eman berri posta elektroniko bidez (zabalarrafinantzak@gmail.com)\nGuztia ahalik eta modu egokienean irten dadin, hurrengo arauak betetzea eskatzen dugu:\n– Gainontzeko ikasle eta monitoreei errespetatzea.\n– Ezarritako arauak errespetatzea.\n– Erabiltzen del materiala eta espazioa zaintzea.\n– Familiek lagundu egingo diete haurrei eguneko eta orduko jardueren berri ematen.\nEguerdian eskolaz kanpoko jardueraren baten zena emanda daukan ikasle bate jantokira ez badoa, jakinarazi mesedez.\nEdozein zalantza edo proposamen badaukazu bi helbide elektroniko daude zure esku:\nGalderarik edo iradokizunik izanez gero, posta elektroniko bidez harremanetan jarri eskolaz kanpoko batzorde edo/ta finantza batzordearekin.\nESKOLAZ KANPOKO JARDUEREN HASIERA\n2018-09-26\tZabalarraIGE\tNo Comments ESKOLAZ KANPOKOAK\nEskolaz kanpoko ekintzen batzordetik aurtengo eskolaz-kanpoko zerrendak Eskolan ipinita daudela adierazten dizuegu. Gogoratzen dizuegu baita ere jarduerak urriaren 1ean hasiko direla, robotikako klaseak izan ezik, Urriaren 8an hasiko direlarik.\nAzkenekoz eskertuko genuke edozein aldaketa egonez gero (altak, bajak,…) eskolaz- kanpoko ekintzen arduradunei abisatzea hainbat arinen. Horretarako posta elektroniko bat daukagu, extraescolareszabalarra@gmail.com.\n2018-2019ko KANPOKO JARDUERAK\n2018-06-04\tZabalarraIGE\tNo Comments ESKOLAZ KANPOKOAK, IGE\nIZENA EMATEKO EPEA: EKAINAREN 1etik 8ra\nAsteazkenean, ekainaren 6an, 4:30etatik 5:00etara AMPAren ikasgelan egongo gara, hurbildu ahal izateko eta zure zalantzak argitu edo eskolaz kanpoko jarduerei buruzko informazio gehiago euki dezazun.\nJarduerek 10 euroko hileroko kostua dute, 12 euroko kostua izango duen robotika izan ezik.\nJarduerek 8ko minimoa eta 12 parte-hartzaileko maximoa eskatzen dituzte, eta beraz apuntatzeko erabakiak ekartzen duena kontuan hartzea oso garrantzitsua da.\nParte-hartzaile minimo-ra jarduera ez iristea baliogabetuko da.\nFamilien inplikazioa garrantzitsu eta beharrezkoa da jarduerek garapen egokia izateko.\nJardueretako eta taldeetako zerrendak Irailean eskolan jarriko dira.\nJarduerak Urrian hasiko dira.\nBaliogabetzea edo jarduera aldaketa lehenbailehen jakinarazi behar da posta elektronikoaren bitartez.\n* Ostiral eguerdiko txanda bakarra izango da, 12 ikasle baino gehiago egoten badira sozketa bidez egokituko da eta besteak arratsaldeko txanda izango dute.\nIzena emateko bete dokumentu hau: ESKOLAZ KANPOKOAK [PDF]\nPLAZA LIBREAK ESKOLAZ KANPOKO JARDUERETAN\n2017-12-04\tZabalarraIGE\tNo Comments ESKOLAZ KANPOKOAK\nUrte honetan eskolaz kanpoko ekintzetan hobetu dira aniztasuna eta kopuru aldetik.\nHarrera ona izan dute eta 250 ume apuntatu dira, hala ere ekintza batzuk ez dira 8 umeko gutxienekora heltzen. Arrazoi honegatik eta ohar honen bidez ekintza berriei eta euren ordutegiari buruz informatzea eta haietan apuntatzera animatzea nahi dugu:\nGimnasia erritmikoa: ostiraletan 12:30-13:30. 8 eta 11 urte bitartekoentzat.\nGimnasia erritmikoa: ostiraletan 4:45-17:45 4 eta 5 urte bitartekoentzat.\nFunkya: ostegunetan 4:45-17:45 9 eta 11 urte bitartekoentzat.\nIngelesa Ludikoa ostiraletan 12:30-13:30 8 eta 10 urte bitartekoentzat\nEskulan kreatiboak: asteazkenetan 13:30-14:30 7 urtekoentzat.\nXakea: astelehenetan 13:30-14:30. 6 eta 7 urtekoentzat.\nEskolaz kanpoko batzordetik urtea amaitu arte itxarongo dugu jardueretan parte hartzera animatzen den neska- mutil kopurua jakin arte, eta jasotzen den erantzunaren arabera ekintza hauen jarraipenari buruzko erabakia hartuko da.\nEdozein argibide, zalantza edo iradokizunerako:\n2017-09-29\tZabalarraIGE\tNo Comments ESKOLAZ KANPOKOAK\nDatorren astean eskolaz kanpoko jarduerak hasiko dira Zabalarran. Zerrendak eskolan jarrita daude.\nHau dela eta gogoratzen dizuegu:\nESKOLAZ KANPOKO JARDUEREN ORDAINKETAK:\n1.- Jarduerak Urrian hasiko dira eta Maiatzean bukatu. Hiru txandatan banatuko dira:\na) urria eta azaroa.\nb) abendua, urtarrila eta otsaila.\nc) martxoa, apirila eta maiatza.\n2.- Txanda bakoitzeko lehen hilabetean, txanda osoari dagokion diru kopurua ordaindu beharko da, Guraso Elkartearen Kutxabank-eko Kontu honetan: 2095 0397 50 9111001283, UMEAREN IZEN-ABIZENAK eta JARDUERA adieraziz, hau da:\na) urrian (urria eta azaroa)\nb) abenduan (abendua, urtarrila eta otsaila)\nc) martxoan (martxoa, apirila eta maiatza)\n10,00 € hilean haur bakoitzaren jarduera\nKutxabank-en konturik eduki ezean, izenik ez ipintzeko aukera ematen da (komisiorik ez ordaintzeko) eta egiaztagiria atezaintzan dagoen kutxa urdinean sartu behar da umearen izen-abizenak adieraziz.\n3.- Txanda bakoitzeko lehenengo hilabetean ordainketa ez baldin bada egiten, gurasoei lehenengo erreklamazioa egingo zaizue.\n4.- Txanda bukatzen denerako ordainketa ez bada egin, umea jardueratik kanpo geldituko da.\n5.- Urrian urte osoko kuota ordaintzeko aukera eskaintzen dizuegu.\n6.- Umeren batek urtean zehar jardueraren bat hasi nahiko balu, izen emandakoen kopuruaren arabera onartuko genuke, kontutan izanda jardueretako taldetako umeen kopurua 8 eta 12 artekoa izango dela.